Дунёнинг энг динамик ривожланиб келаётган 30 шаҳар ва агломерацияси\n23:13 / 17.01.2017\nJones Lang LaSalle консалтинг агентлиги "Шаҳарларнинг 2017 йилдаги ривожланиш индекси"маърузасига оид маълумотларни чоп этди ва энг динамик ривожланиб келаётган ҳудудлар ҳақида маълумот берди.\nАсосий роль - технологиялар ва инновацияларда\n"Шаҳарнинг иқтисодиётдаги тезкор ўзгаришлардан максимал фойда олиш хусусияти унинг дунё майдонидаги рақобатбардошлик хусусиятини белгилаб беради", - дейилади "Шаҳарларнинг 2017 йилдаги ривожланиш индекси"маърузасида.\nДунё аҳолисининг ярмидан кўпи шаҳарларда яшаши, урбанизация даражаси эса экспоненциал ўсиши туфайли шаҳарлар муваффақияти аста-секинлик билан катта аҳамият касб этиб боради. Шаҳар тараққиёти суръатларини белгилаб берувчи омиллар - бу технология ва инновациялар. Ушбу ҳаракатга келтирувчи кучларни энг яхши қабул қилувчи ва қўлловчи шаҳарлар ғолиблар орасида бўлишлари мумкин.\nJLL тадқиқотига кўра, энг динамик ривожланувчи 30 шаҳарнинг ярмидан кўпи Осиё-Тинч океани минтақасида жойлашган. Рейтингдаги биринчи ўрин Ҳиндистоннинг АТ-пойтахти Бангалорга насиб этди. Бундан ташқари, Ҳиндистон тезкорлик билан ривожланаётган шаҳарлар сони бўйича ҳатто Хитойни ҳам ортда қолдириб, етакчиликни қўлга киритди.\nШуниси аёнки, бу шаҳарлар бир-бири билан узвий алоқа ўрнатмоқда ва ўсиш суръатлари бўйича ўз миллий иқтисодиётларини ҳам ортда қолдиради. Уларни яна бир умумий белги бирлаштиради: улар тадқиқот ва таълим ресурсларини асосий ўринга чиқариб ва инфратузилма ривожига тнвестиция киритиб, ўз муваффақиятларини мустаҳкамлашмоқчи.\nЭкология ва ҳамёнбоп кўчмас мулк — қўшимча омиллар\nЯшаш қулайлиги ҳам шаҳарлар тараққиётидаги энг муҳим омиллардан бири бўлиб бормоқда. Масалан, бўш турар-жой ва тижорат иншоотларининг йўқлиги туфайли Сан-Франциско бу йил 21-ўринга тушиб кетди, Ҳонгконг эса умуман рейтингга киритилмади. Шунингдек экология ҳам тараққиёт динамикасига таъсир кўрсатади. Нобоп экология туфайли Деҳли (23-ўрин) ва Пекин (15-ўрин) топ-10 рейтингига кира олмади.\nШаҳарлар ҳар йили ўз позициясини ўзгартиришига қарамай, уч ҳудуд ҳар йили топ-10 рўйхатидан жой олади - бу Лондон, Шанхай ва Кремний водийси.\nҚисқа муддатли ва узоқ муддатли омиллар\nИндекс 134 шаҳар ва агломерацияни 42 мезон бўйича баҳолайди. Уларни уч гуруҳга бирлаштириш мумкин: иккитаси қисқа муддатли иқтисодий ўзгаришлар нуқтаи назаридан устунликларни акс эттирса, биттаси - узоқ муддатли устунликларни ифодалайди.\nШаҳар якуний баҳосининг 40 фоизини белгилаб берувчи биринчи гуруҳ ижтимоий-иқтисодий омилларни ўз ичига олади: ЯИМ, аҳоли, авиайўловчилар, корпоратив штаб-квартиралар, шунингдек тўғридан-тўғри хорижий инвестициялар сони.\nИккинчиси (якуний баҳонинг 30 фоизи) қурилиш суръатлари, ижара ставкаси, инвестициялар сони ва иқтисодиётнинг маъмурий ҳамда меҳмонхона сектори, шунингдек чакана савдода шаффофликни инобатга олган ҳолда кўчмас мулкка қаратилади.\nУчинчиси (якуний баҳонинг 30 фоизи) инновация, технологик маҳорат, таълим олиш имкони ва атроф-муҳит сифатини ифодалайди.\nПаттернлар ҳар бир шаҳарнинг вақт ўтган сари рейтингдаги позицияси динамикасига қараб пайдо бўлади. Бир томондан, дунёнинг ўзгаришларга мослашиб, маҳаллий компанияларни ривожлантиришда технологияларни қўлловчи Лондон (6-ўрин), Нью-Йорк (14), Париж (17) ва Лос-Анжелес (27) каби "барқарор" шаҳарлари мавжуд.\nБошқа томондан эса, юқори салоҳиятли шаҳарлар бор, масалан Хошимин (2-ўрин) ва Ханой (8-ўрин). Улар кам даромадли ишлаб чиқаришдан юқори қўшимча даромадли фаолиятга ўтиш ҳисобига халқаро инвесторлар капиталини жалб қилмоқда. Ривожланиш бумини бошдан кечираётган Найроби (10-ўрин) минтақавий технологик хаб номи учун номзодлар рўйхатида.\n2016 йилги рейтингга таққослаганда, баъзи шаҳарлар тараққиёти секинлашди. Ўтган йилги индекснинг топ-20 рейтингида қайд этилган Токио, Сеул ва Сингапур бу йил рўйхатга киритилмади.


OzodlikOnline: Ўзбек қизлари нега Кореяга эрга тегишни ҳавас қилади?\n19 июн 2021, Тошкент вақти: 01:32\nНима қилиб бўлса ҳам Ўзбекистондан чиқиб кетиш учун жуғрофий¸ маданий-маърифий¸ диний-этник ва лингвистик қолипларни ëриб¸ корейсга эрга тегаëтган ва тегиш ҳавасида бўлган қизлар сони йилдан-йилга ошмоқда. Бу қизларнинг қанчаси “борган ерида тошдек ўрнаш”моқдаю¸ қанчаси ҳақсиз-ҳуқуқсиз янги бир жамоага айланмоқда? Душанба¸ 23 июнь куни Тошкент вақти билан 19:05 дан бошлаб жонли мулоқотда шу ҳақда гаплашамиз.\nФикрловчи ўзбекларнинг эркин фикр билдиришига имкон бўлган OzodlikOnline жонли мулоқотининг навбатдаги сони мавзуини наманганлик Мадинанинг Кореяда бошига тушган кўргуликлар белгилади.\nНамангандан Кореянинг Ульсан шаҳрига келин бўлиб тушган 26 яшар Мадина Умарова икки ойга аранг етган оилавий ҳаётдан сўнг руҳий хасталар шифохонасига тушиб қолди. Келинчакнинг даъвосича, келишув асосида ҳуқуқларини талаб қила бошлаган ёш ўзбек келини корейс оилага ёқмаган¸ куëв томон уни уриб-сўкиб¸ ниҳоят жиннига чиқарган. Хастахонада ҳақиқий руҳий хаста беморлар билан бирга сақланаëтган наманганлик келинга¸ бу кўргуликлар етмагандек¸ ўзини Кореяга олиб келиш учун куëв сарфлаган 20 минг долларни тўлаб бериш талаби ҳам қўйилмоқда.\nМадинанинг тақдири¸ йиллардан бери Ўзбекистонда кенг тармоқли¸ сердаромад соҳага айланган ўзбек қизларини корейсга эрга бериш бизнеси¸ аниқроғи¸ бу бизнесни гуллаб-яшнатаëтган омилларга яқинроқ назар ташлашга ундади.\nҚадимдан Ўзбекистоннинг исломий ақидалар¸ исломий ҳаëт тарзи анча чуқур илдиз отган наманганлик 26 яшар қиз олис Кореяга¸ на тилини¸ на динини¸ на яшаш-туришини билмаган ўзидан қарийб 20 ëш катта ногирон корейс эркагига тегиш журъатини қайдан топди?\nУнинг моддий ва маънавий ҳаëти шу қадар оғирмидики¸ уни елкасидан ағдариш учун Мадина (ва у каби минглаган ўзбек қизлари) Кореяга қадар қочишга рози бўлса?\nБу саволга билдирилаëтган бир туркум жавоблар мавжуд.\n“Корейсга эрга тегаëтганларнинг кўпчилиги¸ айнан¸ наманганликлардир. Нега дейсизми? Чунки бу қизлар Намангандаги диний босимдан¸ калта кўйлак кийма¸ у ëғингни очма¸ бу ëғингни беркит¸ деган босимлардан безор бўлган. Корейсга эрга тегиш уларнинг ана шу босимга қарши исëни”¸ дейди Озодлик суҳбатлашган кузатувчилардан бири.\n“Корейсга эрга тегишга рози бўлаëтган ўзбек қизлари¸ аслида дордан қочганлар. Улар ўзларининг тузуқ-қуруқ ўзбекка эрга теголмаслигини билганидан¸ жон деб дуч келган корейсга тегиб бу ерга келаяпти”¸ дейди Кореядаги ўзбек аëлларидан бири.\n“Ўзбек йигитларининг аксар кўпчилиги Россия¸ Қозоғистон¸ Кореяда меҳнат муҳожиратида юрган бўлса¸ ўзбек қизлари кимга эрга тегиши керак. Қишлоқларда ëш йигитлар умуман қолмаган. Коллежни битирар-битирмас¸ уларнинг ҳаммаси меҳнат фронтига кетаяпти. Уларнинг қачон келиши¸ умуман келиш-келмаслиги маълум эмас. Бунақа вазиятда қизлар нақд турган корейс бўлса¸ корейсга тегадида”¸ дейди Озодликка шу мавзуда гапирганлардан яна бири.\nЯна бир тоифа ўзбекистонликлар¸ корейсга эрга тегиш¸ аслида меҳнат муҳожиратининг ўзбек қизлари қабул қилган кўринишларидан бири эканини айтадилар. “Бу қизларнинг кўпи¸ўз ночор оиласига мунтазам пул юбориб туриш¸ ëки бозорда тирикчилик қилмоқчи бўлаëтган оиласига дастмоя топиб бериш учун ўзини корейсга хотин сифатида сотмоқда. Фоҳишаликка жазм эта олмаган қизларнинг кўпи¸ шу йўлни танламоқда”¸ дейди мавзу юзасидан гапирган кузатувчилардан бири.\nВа ниҳоят¸ яна бир гуруҳ шарҳчилар фикрича¸ ўзбек қизларининг корейсга эрга ҳаваси Ўзбекистон телеканаллари қарийб 20 йилдан бери узлуксиз айлантираëтган корейс сериаллари маҳсулидир. Кинолардаги бой ва гўзал ҳаëт сеҳрига ром бўлган қизлар¸ Кореяда ўзларини ҳам шундай ҳаëт кутаëтгани ҳақидаги иллюзия билан никоҳ агентликларига мурожаат қилмоқда.\nСиз қандай фикрдасиз? Ўзбек қизларини айнан корейсга эрга тегиб¸ Кореяга кетиш орзуси ортидаги сабаблар нима? Бутунлай бошқа даврда тарбия топган¸ турмуш ҳақидаги қарашлари анча консерватив бўлган бу қизларнинг ота-оналарини ўз қизини бегона юрт шамолига бериб юборишга нималар ундамоқда?\nЎзбекистонда кейинги йилларда умуман хорижликка (хусусан Ғарб давлатлари фуқароларига) эрга тегишга ҳавасманд қизлар ортиши бир ҳодисаю¸ айнан корейсга тегиш бунга параллел¸ ўзича ҳодисага айланганини қандай изоҳлайсиз? ( айнан корейс эр топиб берувчи қўшмачи агентлик ва агентлар кўпайгани бунинг аломатидир.)\nМулоҳазаларингизни душанба¸ 23 июнь куни Тошкент вақти билан 19:05 дан 20:00 га қадар OzodlikOnline, OzodSkype ва OzodOvoz Skype манзилларига қўнғироқ қилиш орқали билдиринг.\nЭслатма. Бу мавзуни жамоатчилик муҳокамасига олиб чиқишдан кўзланган мақсад¸ бу қизларни оқлаш ëки қоралаш¸ уларнинг ўз шахсий ҳаëтига дахлдор қарорига баҳо бериш эмас. Мақсад¸ Мадинанинг аянчли тақдири мисолида¸ ўзига хос ижтимоий феноменга айланган корейсга эрга тегиш ҳодисаси остидаги сабабларни таҳлил қилиш¸ уни тушунишга уринишдир.


Закот ва садақа ҳалол бўлган ва бўлмаган кишилар | Muslimaat.uz\nМанзилингиз:Муслимаат»Илм ва амал»Закот ва садақа ҳалол бўлган ва бўлмаган кишилар\nБир киши Набий соллаллоҳу алайҳи васалламдан садақадан улушни сўраб келди. Бас, у Зот:«Албатта, Аллоҳ садақаларда Пайғамбарнинг ва бошқанинг ҳукмига рози бўлмади. Ҳаттоки, у (закот) ҳақида Унинг Ўзи ҳукм қилди. Уни саккиз жузга бўлди. Агар сен ўша жузлардан бўлсанг, ҳақингни берамиз», дедилар».\nЗакот китобининг аввалида Аллоҳ Қуръони Каримда закотнинг фарзлигини баён қилиб, кимлардан олинишини ва кимларга берилишини айтиб қўйгани баён этилди. Қолган тафсилотлар Пайғамбар алайҳиссаломнинг суннатлари орқали келгани айтилди ва ушбу ҳақиқатга шоҳид ҳам бўлдик. Нисоблар, чиқариладиган закот миқдорлари, закотнинг вақти, ҳисоб-китоби, олувчи ва берувчининг одоблари ҳамда бошқа кўплаб масалалар ҳадис орқали баён қилинди.\nЎйлаб кўрадиган бўлсак, қачон, қаерда бўлсин, закотни жамлашда ихтилоф, келишмовчилик йўқ. Ҳамма чекига тушган улушни бераверади. Аммо тўпланган молни бўлиш мушкул масала. Ҳамма уриш-жанжал шу ердан чиқади. Ҳар ким ўзини мазлум сезади. Улуш тегмай қолганлар у ёқда турсин, улуш текканлар ҳам «менга оз тегди» дейишга ўтади.\nШунинг учун ҳам закотни бўлишни Аллоҳ Ўз зиммасига олган. Энг адолатли тақсимлаш, энг тўғри бўлиш – шу! Бу бўлишдан ҳеч ким норози бўла олмайди. Чунки у ноҳақ бўлади. Исён қилгани учун кофир бўлади. Мана, кўрдингизми, нима учун Аллоҳ таолонинг Ўзи закот бўлишни зиммасига олган?!\n«Набий соллаллоҳу алайҳи васаллам:«Одамлар атрофида айланиб бир луқма, икки луқма ёки бир хурмо, икки хурмо олиб қайтадиган мискин эмас. Лекин мискин ўзини беҳожат қиладиган бойлик топа олмаган, унга эътибор берилиб садақа қилинмайдиган, ўзи туриб одамлардан сўрамайдиган кишидир», дедилар».\nАслида мусулмон одам мискин, фақир-камбағал бўлиши керак эмас. Қўлидан келган барча ҳалол имкониятларни ишга солиб, ўзини-ўзи таъминлаб, фаровон турмуш кечиришга интилиши лозим. Бу – мусулмонга фарз. Аммо дунё бир хил турмайди. Турли ҳодисалар рўй беради, инсон хоҳлаган нарса бўлавермайди. Ана шу сабабга кўра, танг ҳолатга тушиб қолган мусулмон ҳам ўзини бардам тутиши ва одамлар унинг бу ҳолини билиб қолмаслиги керак. Дарҳол бировлардан ёрдам, садақа сўрашга шошилиш яхши эмас. Ўзини ана шундоқ тутган одам мискин бўлади. Бошқа мусулмонлар уларни қидириб топишлари, закотга ҳақдор санаб, ҳақларини топширишлари лозим.\nОдамлардан хиралик ила нарса сўраб юриш, бир-икки луқма учун ҳам тиланишдан қайтмаслик – тиланчининг иши. Тиланчилик эса мусулмонликда қоралангандир. Тиланчи шу йўл билан ҳожатини чиқарса, мискин ўзи сўрамагани учун кишилар унинг ҳолидан хабардор бўлиб турадилар.\nБир одамнинг маскани ва мулки бўлиб, ундан келадиган даромад харажатини қоплай олмаса, бой ҳисобланмайди, закотга ҳақдор бўлиб тураверади. Қолаверса, ўзига етарли кийимлари, ҳайитда киядиган охорли кийимлари, ҳунар асбоблари, китоблари, аёлларида ўзига яраша тақинчоқлари бўлган киши ҳам бой ҳисобланмайди.\nҚайси турдаги молдан бўлса ҳам, нисобга етган моли бор одам.\nБошқа мазҳабларда ўзига кифоя қилгудек моли бор, муҳтожлиги йўқ одам закот олиши ҳаром, дейилади.\nУшбу ривоят эгаси Қобийса ибн Мухориқ ас-Сақафий розияллоҳу анҳу ҳам шундоқ қилиб, зиммаларига пул юкини олганлар. Бу юкни адо этишда ёрдам сўраб, Расулуллоҳ соллаллоҳу алайҳи васалламнинг ҳузурларига келганлар. У Зот закотга олинган моллардан келиб қолса, ёрдам беришни ваъда қилганлар. Шу билан бирга, бунга ўхшаш закот олишга, ундан ёрдам сўраб келишга ҳақли яна икки тоифани ҳам айтиб берганлар.\nБирор офат етганлиги сабабли мол-мулки ҳалокатга учраган кишилар ҳам турмуш харажатларига яраша олсалар, ҳалол экан. Турли сабабларга кўра қаттиқ фақирликка учраган киши ҳам, уни танийдиган уч киши гувоҳлик берса, закот маблағидан олса, бўлар экан.\nЖумҳур уламолар бу ҳадисни келтириш билан ҳожати йўқ одам закот олмаслиги керак, демоқчи бўладилар. Бу билан моли нисобга етмаса, олса бўлаверади, деган ҳанафийларга қарши далил келтирадилар. Аслида эса ҳеч қандай қарама-қаршилик йўқ.\nҲанафийлар, энг муҳтожлар биринчи навбатда ҳақли, дейдилар. Агар улар бўлмаса ёки улардан ортиб қолса, моли нисобга етмаганлар ҳам олса бўлади. Лекин бойлар олиши мумкин эмаслигига шубҳа йўқ.\nШарҳ: Демак, касбга қодир, ўзи соғлом киши ҳам закот молидан олиши тўғри эмас. Бу касб қилишга қодир одам жамият елкасига ортиқча юк бўлмай, ўзи ишлаб ризқини топсин, деганидир. Исломнинг таълимоти –шу.\n2. Бу иш – ҳалол иш бўлиши.\nИлмга ажраб чиққан одамга эса закот молидан олиш жоиз. Чунки у фарзи кифояни адо этмоқда. Келажакда етук мутахассис бўлиб, жамиятга хизмат қилади. Баъзи уламоларимиз толиби илмга закот молидан беришга унинг ўткир зеҳнли, тиришқоқ ва қобилиятли бўлишини шарт қилганлар. Қобилиятсиз, дангаса одамлар илм талабини ўзига парда қилиб олиб, мусулмонлар яратган имтиёзлардан фойдаланиб юрмасликлари керак.\nЭнди «Закот олишга ҳақдор бўлган мискин ва фақирга закотдан қанча миқдор берилади?» деган саволга келайлик.\nШофеъий мазҳаби уламолари умр бўйига етгулик берилади, деганлар. Моликий ва ҳанбалий мазҳаблари уламолари бир йилга етадиган мол берилади, деганлар. Ҳанафий мазҳаби уламолари эса ҳар бир кишига бир нисоб миқдорича икки юз дирҳам қийматида берилади, деганлар.\nЯхши турмуш шароити деганда, оила аъзолари учун турар жой, етарли таом, қишки ва ёзги кийим-кечаклар тушунилади.\nЎтмишда шу йўл билан мусулмонлар кўплаб ижтимоий, иқтисодий ва сиёсий масалаларни ҳал қилганлар. Келинг, ўша вақтнинг ҳодисаларидан бири билан танишиб қўяйлик.\n«…Кундуз куни Умар бир дарахт остида ухлаб ётар эди. Бир аъробия аёл келиб одамларга аланглаб қаради-да, у(Умар)нинг олдига келиб:\n«Ярфоъ!» – деди ҳазрати Умар ходимига. Менга Муҳаммад ибн Масламани чақириб кел!»\nМуҳаммаднинг икки кўзидан ёш оқди. Сўнгра ҳазрати Умар: «Аллоҳ таоло бизга Пайғамбар соллаллоҳу алайҳи васалламни юборди. Биз у Зотга иймон келтирдик ва эргашдик. У Зот Аллоҳ таоло нимага амр қилса, шунга амал қилдилар. Бас, садақани то Аллоҳ таоло у Зотни қабз қилгунча мискинларга бериб турдилар. Сўнгра Аллоҳ таоло Абу Бакрни халифа қилди. У ҳам Аллоҳ таоло уни қабз қилгунча у Зотнинг суннатларига амал қилди. Сўнгра мени халифа қилди. Мен сизлардан яхшиларингизни ихтиёр қилишда нуқсонга йўл қўймадим. Агар сени яна юборадиган бўлсам, у аёлга бу йилнинг ва ўтган йилнинг садақасини бергин. Билмадим, эҳтимол, сени юбормасман», деди.\nҲазрати Абу Бакр мискин ва фақирларнинг ҳақларини ҳимоя қилиб, закотни ман қилувчиларга қарши қандоқ уруш очганларини яхши биласиз.\nИккинчи идора эса закот олишга ҳақли кишиларни аниқлаб, уларнинг рўйхатини тузади, ҳожатлари қанча эканини аниқлайди. Уларга шариатда кўрсатилган миқдорда закотдан улуш тақсимлаб беради.\n1. Ожизлиги учун ишлай олмай қолган ва фақирга айланган қариялар, бева-бечоралар, етимлар, майиб-мажруҳлар, касалмандлар, кўзи ожизлар, ночорлар ва бошқа шунга ўхшаш тоифалар билан шуғулланувчи бўлим.\n2. Даромади оз бўлган шахс ва оилалар билан шуғулланувчи бўлим. Бу бўлим иш ҳақи озлиги, аёлмандлиги, нарх-наво ортиб кетганлигига ўхшаш сабабларга кўра ночор аҳволга тушиб қолганлар билан шуғулланади.\n3. Қарздорлар бўлими. Турли сабабларга кўра қарздор бўлиб қолган кишилар билан шуғулланади. Уларнинг қарздор бўлиш сабабларини ҳамда шаръий йўллар билан ҳақиқатда закотга ҳақли ёки ҳақсиз эканини аниқлаб, ишни охирига етказади.\n4. Муҳожирларга, қочқинларга ва шунга ўхшаш ватанидан узоқда бўлган кишилар билан шуғулланадиган бўлим.\n5. Ислом таълими тарқатиш ишлари билан шуғулланадиган бўлим.\nКўчмас мулки бор-у, ундан тушаётган даромади озлиги учун қийналиб қолган кишиларга ҳам закотдан берилади. Уларни кўчмас мулкини сотишга мажбур қилинмайди.\nБир кишининг бойлиги номаълум бўлса-ю, фақирлик даъвоси қилиб келса, сўзи қабул қилинади. Биров касби йўқлигини даъво қилиб келса-ю, ташқи кўринишидан гапи тўғрига ўхшаса, сўзи қабул қилинади. Биров касби йўқлигини даъво қилса-ю, ташқи кўриниши ўхшамаса, қасам ичирилади.\nЧунки у ўта нозик молиявий ишга масъул бўлади. Фосиқ ва фожир кишилар бу ишга, умуман, яқин йўлатилмайди. Чунки дин амрларида ўзига эрк беришни раво кўрган одам пул амрида хиёнат қилиши мумкин.\nАллоҳ таоло закот ходимига ҳам закотдан улуш ажратди. У закотдан олишга ҳақдор саккиз тоифадан бири. Закот ходими бой бўлса ҳам, закотдан олади. Чунки у хизмати учун олади. Қанча олиши эса маконга, замонга ва шароитга қараб белгиланади. Яъни бажарган ишига қанча ҳақ бериш керак бўлса, шунча олади. Бошқачароқ қилиб айтадиган бўлсак, тузган шартномасига биноан олади.\n«Кимни бир ишга қўйсаг-у, у биздан битта игнани ёки ундан кўпроқ нарсани беркитса ҳам, хиёнат қилган бўлади», деганларини эшитдим. Шунда ансорийлардан бир қора киши туриб олдиларига борди-да:\n«Мен ҳозир яна айтаман. Сиздан кимни бир ишга қўйсак, озини ҳам, кўпини ҳам олиб келсин. Унга нима берилса, олади. Нима берилмаса, олмайди», дедилар» (Муслим, Абу Довуд ва бошқалар ривоят қилишган).\n«Эй бор Худоё, Оли Абу Авфога салавот юборгин», деб закот берган буюк саҳобийнинг ҳақига дуо қилганларини биламиз.\n1. Закотдан улуш олса, ўзи ҳам, аҳли аёли, уруғ-аймоғи ҳам Исломга кириши умид қилинадиган кишилар.\nҲанафийлар эса бу ҳукм насх бўлган, ҳозир қалби улфат топганлар йўқ, дейдилар.\nЗамондош уламолардан кўплари бу улушни қўллаш керак. Ҳозир Исломга янги кираётган ва Исломда собит қолишга эҳтиёжи борлар кўп, бошқа ҳолдагилар ҳам мавжуд, дейдилар.\nАллоҳ таоло ер юзини Ислом нури билан мунаввар қилган вақтда бутун дунёда, жумладан, Арабистон ярим оролида ҳам қулчилик ҳукм сурар эди. Ислом дини дунёда биринчи бўлиб қулчиликка қарши кураш бошлади. Бунинг учун, аввало, тушунтириш ишлари олиб борилди. Кейинчалик қул озод қилишга тарғиб қилинди. Сўнгра баъзи молиявий ибодатларни қул озод қилиш йўли билан адо этадиган қилиб қўйилди.\nЗакот фарз бўлганда эса Аллоҳ таоло закотдан тушган пуллар сарф қилинадиган саккиз тоифадан бири қул озод қилиш этиб белгилаб қўйилди.\n1. Мукотаб. Яъни хожаси билан шартнома тузиб, маълум миқдор пулни топиб берса, озод бўлишга келишиб олган қул. Ўша мукотабга хожаси билан келишган пулни топишда закотга тушган молдан ёрдам қилинади.\n2. Оддий қул. Бировга мулк бўлиб юрган одам. Уни эгасидан сотиб олиб, озод қилинади. Дунёда қулчилик қолмаганидан кейин уламоларимиз закотнинг бу улушини асир мусулмонларни озод қилишга, мустамлака халқларни мустамлакачи асоратидан қутулиш йўлидаги курашига ёрдам қилиш учун сарфлаш керак, деганлар.\nТурли сабабларга кўра, бошқа бир одамдан қарз бўлиб қолган одам қарздор ҳисобланади. Турли офатлар туфайли ночор ҳолатларга тушиб қолганлар ҳам шу тоифага қўшилади.\n2. Қарзни ҳалол ва мубоҳ ишга ишлатиш учун олган бўлиши керак. Яъни шариат рухсат берган ишларга ишлатиш учун қарз олиб, тўлай олмай қолган бўлиши керак. Агар қарзни ароқхўрлик, зино, қимор, айшу ишрат ва бошқа ношаръий ишларга ишлатиш учун олган бўлса, закотдан унга берилмайди. Мубоҳ, лаззат ишларга исроф қилиш учун қарз олган бўлса ҳам, берилмайди.\nАгар қарзни тўлаш муддати келмаган бўлса, берилмайди. Баъзи уламолар шу йил ичида бериши керак бўлса, олишга ҳақли, деганлар. Бу ҳолда қарз ва закот пули миқдорига қараб ҳар бир ҳолатни алоҳида кўриб чиқиб ҳал қилинса, яхши бўлади.\n4. Қарз тўламаса, қамалиш ҳукми бор бўлса. Яъни одамларнинг ҳақига оид қарз бўлиши, Аллоҳнинг ҳақига оид қарз бўлмаслиги керак. Аллоҳнинг ҳақига оид қарзлар – закот, кафоратларга оид қарз бўлса, закотдан берилмайди. Ўз фойдасига қарз олиб тўлай олмаган одамга қарзини узишга закотдан етарли мол берилади.\n«Ўлган одамнинг қарзини закотдан узиб қўйса бўладими?» деган саволга Шофеъий, Ҳанбалий ва Ҳанафий мазҳаблари бўлмайди, деб жавоб қилишган.\nБу мунозаралар турли фиқҳий мазҳаблар орасидагина эмас, балки ҳар бир мазҳабнинг ичида ҳам, жумладан, ҳанафий мазҳаби уламолари орасида ҳам бўлганини кўрамиз. Чунки «Фийсабилиллаҳ» – «Аллоҳнинг йўлида» истилоҳи кенг кўламли бўлиб, Қуръони Каримда ҳам, суннати мутоҳҳарада ҳам турли маъноларда ишлатилган. Бинобарин, ҳар бир савобли ишни «фийсабийлиллаҳ» дейиш урф бўлиб қолган.\nШунинг учун ҳам закотдаги фийсабилиллаҳ тоифаси ҳақида ўша маъноларнинг ҳаммасидан келиб чиқиб, жуда кенг баҳс юритилган. Уларнинг ҳаммасини жамлаб ўрганиб чиққан уламоларимиз, қуйидаги хулосаларга келганлар:\n1. Жумҳур уламолар «фийсабилиллаҳ» жиҳод, ғазот ва аскарий ишларга боғлиқдир, деганлар.\n2. Жумҳур уламолар мужоҳид ва чегара қўриқчиси агар бой бўлсалар ҳам, закотдан олса бўлади, дейишган.\n3. Жумҳур уламолар закот пулидан жамият фойдасига, қурол-аслаҳа, ҳарбий маркаблар, ҳарбий иншоотлар ва ҳарбий кемаларга сарфласа бўлади, деганлар.\nМисол учун, мусулмонларга қарши маданий, маърифий ва мафкуравий ҳамла қилинмоқда. Шунга яраша мусулмонлар уларнинг бу ҳамлаларини қайтариш учун маданий, маърифий ва мафкуравий ҳаракат қилишлари керак. Бу турдаги иш ҳам ўз-ўзидан бўлавермайди. Унга кўплаб маблағ лозим бўлади. Китоблар, турли нашрлар, турли фильм, кўрсатув, эшиттириш ва тарғибот-ташвиқот ишлари ўз-ўзидан бўлмайди. Шунинг учун мазкур ишларни ҳам исломий ишлар дейиш керак ва унга «фийсабийлиллаҳ» улушидан маблағ сарфлаш керак, деганлар.\n«Ибн» сўзи арабчада «ўғил» маъносини, «сабийл» эса «йўл» маъносини англатади. «Ибн сабийл» «йўл ўғли» деган маънони билдиради.\nОхири келиб, закотга ҳақдор саккиз тоифадан бири «ибн сабийл» деб эълон қилинган. Агар «ибн сабийл» юртида бой бўлса ҳам, мусофирликда қийин аҳволга тушиб қолса, унга закотдан улуш берилади.\n3. Ўз юртида мол-мулки бор «ибн сабийл» қарз олиш имконини топа олмаса. Яъни ундоқ одам олдин уйига етиб олиши учун қарз олишга уриниши керак. Қарз олишнинг йўлини топа олмагандагина закотчиларга мурожаат қилиши мумкин.\nҚадимда уламоларимиз закотни бўлиш масаласида «Бир тоифага берилса, бўладими?», «Ҳамма тоифага бериш шартми?», «Бўлинганда ҳаммага тенг бўлинадими?» каби саволларга турлича жавоб берганлар. Бу ишлар ҳар бир замоннинг ва маконнинг шароитига қараб ечилиши лозим бўлгани учун ҳам Қуръон ва Суннатда асосий йўналишлари кўрсатиб қўйилиб, тафсилотлари мусулмонларнинг уламоларига ҳавола этилган. Улар ўз замонлари, маконлари шароитидан келиб чиқиб, асосий қоидаларга суянган ҳолда жузъий масалаларни ечаверадилар.\n6. Закот оз миқдорда бўлса, бир тоифага ва ёки бир кишига берган маъқул. Чунки оз нарсани кўпчиликка тарқатилганда закотдан кўзланган мақсад ҳосил бўлмайди. Озга тарқатилганда эса оз бўлса ҳам ҳосил бўлади.\nhalol sadaqa zakot


Ўзбекистон мусулмонлари идораси тизимида фаолият юритаётган имом-хатиблар томонидан хонадон соҳибларига моддий ёрдам маблағлари етказиб берилган эди. Шундан сўнг, отинойилар ҳам талофат етган хонадонларга ўз имконлари қадар ёрдам кўрсатишни мақсад қилдилар.\n“Мусибатдан хабардор бўлган ҳудуддаги саҳоватли кишилар жабр кўрган хонадон эгаларига ёрдамларини аямаяптилар. Бизчи? Ахир биз отинойилар ҳам бир четда қараб туришимиз керак эмас. Зеро мўминалар бир-бирларига айнан мусибат онларида суянч бўлишлари, қўлларидан келган ёрдамларини беришлари динимиз кўрсатмасидир.\nШунинг учун туман бош отинойиларига биз ҳам ёнғиндан азият кўрган хонадонларга имконимиз борича ёрдам беришимиз кераклигини айтдик. Ташаббусни қўллаб-қувватлаган отинойилар бир зумда ўзлари ва савоби улуғ амалга ҳиссаларини қўшиш истагида бўлган кўплаб саҳоватли аёлларнинг ёрдамларини олиб келишди. Ҳамма топганини келтирди. Кимдир нақд пул, кимдир, озиқ-овқат маҳсулотлари, кимдир зарурий хўжалик анжомлари, кўрпа-тўшак ва бошқаларни эҳсон қилди. Йиғилган жами 5.500.00 миқдордаги хайрияларимизни “Оқлон” маҳалласидаги ёнғин содир бўлган хонадонларга кўмак бериш мақсадида тузилган махсус штаб раисига кўпчилик гувоҳлигида топширдик”, дейди Тошкент шаҳар бош отинойиси Дилбар Отабоева.\nБундан ташқари, Шайхонтоҳур тумани бош отинойиси Феруза Сулаймонова бошлиқ отинойилар хонадонлар аҳлидан мунтазам хабар олиб, кўнгил сўраб туришибди.\nАлбатта, отинойиларнинг аёл бошлари билан кўрсатаётган бу каби хайриялари, мурувват тадбирлари таҳсинга лойиқдир. Биз бу билан яхшиликни мақташ ёки кўз-кўз қилиш ниятидан йироқмиз. Амаллардаги риёдан Аллоҳ таолонинг Ўзи сақласин. Фақатгина ибрат учун, бошқаларни ҳам эзгу амалларга далолат қилиш учун етказдик холос.\nДругие материалы в этой категории: « Масжид – Аллоҳнинг уйи, унга тажовуз қилиш Аллоҳга қарши боришдир\tИслом тараққиёти банки олий ўқув юртларининг моддий-техник базасини мустаҳкамлашга ёрдамлашади »


Карьера. Шахсий ривожланиш учун «20 фоиз қоидаси». Усул Google ходимлари орасида машҳур – Kommers.uz\nКарьера\t13:37 | 26.12.21\nКарьера. Шахсий ривожланиш учун «20 фоиз қоидаси». Усул Google ходимлари орасида машҳур\nСергей Брин ва Ларри Пейж акциядорларга қоида ҳақида хат ёзган.\nКўпчилик барча учрашувларга улгуришга, барча хабарларга жавоб беришга ва ҳамма лойиҳаларни белгиланган муддатдан олдин ёпишга ҳаракат қилади. Бундай тиғиз жадвал билан шахсий ривожланиш учун қандай қилиб вақт топиш мумкин?\nДьюк университети ўқитувчиси ва маркетинг стратеги Дори Кларк CNBC телеканалига берган интервьюсида ушбу масаланинг ечими билан ўртоқлашди. Профессорнинг сўзларига кўра, «20 фоиз қоидаси» деб номланган усул Google компаниясида машҳур.\n2004 йилда Google энди биржа савдоларига чиққанида компания асосчилари Сергей Брин ва Ларри Пейж акциядорларга хат ёзган. Улар хатда ўз ходимларини вақтларининг 20 фоизини шахсий ривожланиш учун сарфлашини рағбатлантиришини маълум қилган. Брин ва Пейж бу орқали ходимлар яхши ишлайди ва компанияга кўпроқ даромад келтиради деб ҳисоблаган.\n«Бу уларга ижодкорлик ва инновацион ғоялар яратиш имконини беради. Бизнинг кўплаб ютуқларимиз (масалан, AdSense ва Google News) шу йўл билан юзага келди», дейилганди хатда. Қуйида «20 фоиз қоидаси» ҳақида сўз боради.\n1. Нимани ўрганмоқчи эканлигингизни аниқ қилиб олинг\nҚандай кўникма ёки билимга эга бўлишни хоҳлаётганингизни ўйлаб кўринг. 10 хил фан ёки йўналиш бўйича 10 та курс ўрнига, биттасини танлаш яхшироқдир. Шунда аниқ бир соҳанинг аниқ бир йўналишида профессионалга айланасиз. Олинган маҳорат иш берувчининг назарида сизнинг аҳамиятингизни ошириши ва қўшимча даромад келтириши мумкин.\n2. Янги кўникманинг минимал фойдасини аниқ белгилаб олинг\nБу вақтингизнинг 20 фоизи бекор кетмаслигининг кафолати бўлади. Янги кўникма моддий фойда келтирмаса ҳам сиз учун бошқа томондан фойдали бўлиши мумкинлигини унутманг.\nВақтнинг 20 фоизини шахсий ривожланиш учун тартиб-интизом билан сарфлаш яхши. Лекин режалаштирилмаган иш ёки вазифалар чиқиб қолса, шахсий ривожланиш вақтини ўзгартирса, сал ортга сурса ҳам бўлади. Бунинг зарари йўқ. Муҳими — ташлаб қўймаслик.\n4. Шахсий ривожланишни қизиқарли жараёнга айлантиринг\nВақтингизнинг бир қисмини янги кўникмаларни эгаллашга сарфлаш истаги чексиз уй вазифалари ёки доимий равишда қийин машқларни бажариш ортидан сўниб қолиши мумкин.\nЯнги кўникмага эга бўлиш баъзан қийин ва зерикарли жараёнга айланади ва кучли ирода талаб қилади. Агар сиз фақат қийинчиликка дуч келсангиз, зерикишингиз, умидсизликка тушишингиз ва охир-оқибат таслим бўлишингиз мумкин.\nУшбу 20 фоиз вақтни янада ёқимли қилишнинг кўплаб усуллари мавжуд. Мисол учун, хонага бекиниб, китоб ўқиш ўрнига вақти-вақти билан сайр қилиб, аудиокитоб тинглашингиз мумкин. Зерикарли кўринган курсларга ёлғиз эмас, балки дўстингиз билан қатнашишингиз мумкин.\n5. Натижани келажакдан изланг\nБошланишида кичик ва маъносиз кўринган ҳаракатлар келажакда сиз ва рақибларингиз ўртасида катта фарқни яратиши мумкин. Вақтингизнинг 20 фоизини ажратиб, ҳар куни кам-камдан ўз устингизда ишлашингиз келажакда катта имкониятлар бериши мумкин.\nАввалроқ иш берувчининг таклифини қандай қилиб «чиройли» рад этиш мумкинлиги ҳақида батафсил маълумот берилганди.


Инсон табиат қонунларининг ҳукми сабаб ҳамиша ўз манфаатларини ўйлайди… « Ўзбекистон Халқ Ҳаракати\nИнсон табиат қонунларининг ҳукми сабаб ҳамиша ўз манфаатларини ўйлайди…\n26 February 2016 - 4:04\nФИҚҲ ИЛМИ ВА УСУЛИ\nШуни билиш лозимки, бани Одам маданийут-табъ102дир, яъни азалдан ўз ҳамжинслари билан бир қишлоқ, қасаба ёки шаҳарларда биргаликда жамоат бўлиб яшашга мажбурдир. Аксар махлуқларга ўхшаб тоғ ва чўлларда ёлғиз яшаб юриш инсон табиатига зиддир. Кўп махлуқпар ўзаро ёрдам ва мададга эҳтиёж сезмайдилар. Ҳар қайси махлуқ танҳо ўзи овқатини ёки ётиш жойини топа олади. Мисол учун қушларнинг энг кичиги ва заифи чумчуқни кўз олдингизга келтиринг. Бу ҳақир жонивор кичкина тирноқлари ва заиф қанотлари билан бир умр ўз ҳаётини бировнинг ёрдамисиз ўтказади.\nЛекин биз одамлар уларга нисбатан ҳар қадамда бошқаларнинг мададларига муҳтожмиз. Масалан, дастурхонимиз устида турган мана шу нону чойни олиб кўринг-а: бировнинг ёрдамисиз шуларга эга бўламизми? Ёки булар осмондан тушганми? Асло бундай эмас!\nБалки фалон тожир бир жойдан темир олиб келган, бир темирчи уни сотиб олиб, тер тўкиб омочу қўш ясаган, бошқа биров ҳўкиз ва омочни олган, бир неча киши кеча-кундуз меҳнат қилиб уруғни ерга сепган, вақт ўтгач, деҳқон буғдойни ўриб, хирмон қилиб, минг заҳмат билан буғдойни майдалаб ун қилган, бозорга олиб чиқиб сотган, биров сотиб олиб сўнг фалон нонвойга сотган. Нонвой кўкрагини оловга бериб нон қилиб сотганда сиз уни олиб келгансиз… Энди сизнинг бир луқма нонингиз учун қанча ҳамжинсларингиз саргардон бўлганлигини тушунгандирсиз?! Агар бошқаларнинг ёрдами бўлмаса, шу нонни қаердан олар эдингиз? Биргина нон эмас, балки кийим-кечак, оилангизнинг бошқа эҳтиёжларини ҳам олиб кўринг-а. Қанча одамнинг меҳнати бир нарса учун сарф бўлган! Шуларни эътиборга олиб айтамизки, одамлар табиатан жамият бўлиб яшашга мажбурлар. Барча мамлакатлар, миллатлар, ҳукуматлар шу табиий қонун натижасида майдонга келгандир. Одамлар мамлакат ва шаҳарларда жамоат бўлиб яшаганларидан сўнг қавму жамоаларга бўлиниб кетдилар. Бу қавмларнинг аъзолари бир-бирлари билан муайян муносабат ва муомалада бўладилар. Масалан, мен сиздан фалон миқдорда қарз олганман, сиз молингизни фалон миқдорга сотасиз ва ҳоказо… шундай бўлиши ҳам мумкинки, бу муносабат ва муомала мобайнида бизлар бир-бирларимизга жаҳл қилиб, урушиб ва ҳатто ўлдиришдан ҳам тоймаслигимиз мумкин.\nМошоллоҳ! Бир мамлакат ичида шундай тартибсизлик жорий бўлса, шубҳасиз, бу жамият тарқоқ ҳолга келади ва миллат инқирозга учрайди. Бас, аҳоли ўртасидаги муносабат ва муомалаларни тартибга соладиган қонунлар лозим, токи ўртамизда тушунмовчилик пайдо бўлиб, жамиятимиз паришон бўлмасин. Қуръони каримнинг баъзи ҳукмлари ва Наби (с.а.в.) ҳадислари одамларнинг ўзаро муносабат ва муомалаларини тартибга соладилар. Бунинг мажмуасини «муомалот»103 дейдилар.\nИнсон табиат қонунларининг ҳукми сабаб ҳамиша ўз манфаатларини ўйлайди. Манфаатни таъминлаш учун ҳаракат қилади. Инсофли ва иқтидорли одамлар ўз манфаатларини шаръий (қонуний) йўл билан таъминлашни хоҳлайдилар. Аммо шундайлар ҳам борки, манфаатларини тўғри йўл билан эмас, балки жаҳл, ўғрилик ва ношаръий воситалар билан амалга ошириб, ахлоққа зид ишлар билан машғул бўладилар. Қайси қавм ичида шундай одамлар кўп бўлса, бундай қавм ҳалокатга маҳкумдир. Шундай экан, бундай ишлардан бизни манъ қилмоқ учун қонун лозимдир.\nҚуръони каримнинг баъзи оятлари ва ҳадислар шундай ношаръий муносабатларни манъ қилиб, гуноҳкорларга жазо белгилайди. Буни олимлар истилоҳан «Уқубот»104 дейдилар.\nМаълумки, одамзотнинг умри чегараланган, ҳамма бирин-кетин ўзини ажал панжасига топширади. Шу тариқа милйўн-милйўн одам ҳар йили ўлимга дуч келади. Одамзот шу талафот ўрнини тўлдирмаса, ерда одамдан насл қолмас эди. Ҳазрати Парвардигори ҳаким бу талафотни таваллуд қонуни билан тартибга солади. Одамлар таваллул ва таносул105 соясида абадий инқироздан сақланадилар. Улар ўртасидаги эр-хотинлик муносабатлари шу ҳикмат асосида жорий бўлгандир. Бироқ бу иш ўз ихтиёрларида қолсалар, ўзларининг нафсоний ҳислари боис фасод ва паришонликда қолиб кетадилар. Шунинг учун ҳам одамлар ўртасида муборак никоҳнинг фойдалари жорий бўлган. Никоҳ ҳақида нозил бўлган Қуръони каримнинг баъзи оятлари ва баъзи ҳадиси шарифлар шариат ҳукмларининг «Манкуҳот»106 мажмуасини ташкил қилади.\nОдамлар ибтидодан бугунги кунгача бир муқаддас ғайбий кучга ибодат қилиб келганлар. Башарият жамиятида ибодатнинг кўп фойдалари мавжуд: ҳақиқий ибодат руҳга таскин беради. Ибодат ахлоқни муҳофаза қилади. Ибодат оламни низомга киритиш учун мадад беради ва башарият жамиятида унинг мавқеи жуда баланддир, лекин ҳар бир қавмнинг ўзига хос ибодати ва ҳукмлари мавжуд. Ибодатимизнинг шакли ва ҳукмларини тартибга соладиган оят ва ҳадислар «Ибодат» мажмуасини ташкил қилади. Аҳли ислом саҳобалар ва тобеъинлар даврида бу тўрт қонунларни (муомалот, уқубот, манокаҳот ва ибодатни) Қуръони карим оятлари ва Наби (с.а.в.) ҳадисларидан келиб чиқиб тузган эдилар, лекин шу хусусда алоҳида китоблари йўқ эди.\nВақт ўтиши билан аҳли исломнинг ижтимоий аҳволи ўзгариб кетди, олимлар замон эҳтиёжидан келиб чиқиб, зарур бўлган ҳукмларни, Қуръон ва ҳадиси шарифдан қиёс107 ва ижмо108 усулини ишлатиб китоблар ёздилар, натижада фиқҳ илми юзага келди. Мусулмонлар турли хил тушунмовчиликларга дуч келмасинлар деб, уламолар ҳукм чиқариш йўлини кўрсатиши учун фиқҳ илми усулини ҳам кашф қилдилар. Бу илмда биринчи бўлиб қалам юргизган олим Имом Шофеий109 бўлади. Мазкур имом фиқҳ илмига оид китобининг муқаддимасида фиқҳ усули қоидаларини зикр этиб ўтган.\nБора-бора фақиҳлар бу илмни ривожлантириб, мустақил бир илм шаклига келтирдилар. Ҳанафия110 ва Шофеия мазҳаби111 фақиҳлари бир-бирларига муқобил асарлар яратдилар. Шундан маълумки, уламолар фиқҳ илмини замона тақозоси билан тартиб берганлар.\nЖамиятда ўзимизнинг ҳақ-ҳуқуқларимизни билиб муҳофаза қилмоғимиз, ибодатимизнинг қоидалари ва тартиботини билмоқ учун фиқҳ илмига муҳтожмиз. Фиқҳ илмини билмоқчи бўлган одам фиқҳ усулини ҳам яхши ўрганмоғи зарур. Зеро, фиқҳ ҳукмларини, фиқҳ усулу қоидаларини ўрганмасдан туриб татбиқ этиш — бу кўр-кўрона тақлиддан бошқа нарса эмас.\n102.Маданийут-табъ — жамоа бўлиб яшашга одатланиш, шаҳар тартиботи.\n103.Муомалот — муомалалар, алоқа ўрнатиш.\n104.Уқубот — азоб бериш, жазо.\n105.Таваллул ва таносул — туғилган ҳолида наслан қандай бўлса, шундай қоладилар.\n106.Манкуҳот – манкуҳ нарсалар.\n107.Қиёс — ҳадисларнинг саҳиҳлигини аниқлаш усулларидан бири.\n108.Ижмо — фиқҳ усули.\n109.Имом Шофеий — Имом Абу Муҳаммад бин Идрис (767—820 йй. яшаган). Фақиҳ ва муҳаддис. Шофеия мазҳабининг асосчиси (тарж.).\n110.Ҳанафия ан-Нўъмон бин Собит ал-Имом Аъзам (699—767 йй. яшаган). Фақиҳ ва муҳаддис. Ҳанафия мазҳабининг асосчиси (тарж.).\n111.Шофеия мазҳаби — Имом Шофеий издошлари.


Жорий йилнинг биринчи чорагида эса 8,4 мингта ёки 2015 йилнинг шу давридагига нисбатан 5,5 фоиз кўп янги кичик бизнес субъекти интернет орқали Ягона интерактив давлат хизматлари порталида рўйхатга олинди. Улар 260 турдаги хизматдан фойдаланиш имкониятига эга. Бугунги кунда, шунингдек, солиқ ва статистика ҳисоботларининг 100 фоизи электрон шаклда тақдим қилинмоқда.\nБундай далилларни яна кўплаб келтириш мумкин. Лекин қайд этилган маълумотларнинг ўзиёқ қисқа муддат ичида республикамизда рўй берган кенг қамровли янгиланишларни яққол кўрсатади. Бу, албатта, Президентимизнинг 2015 йил 15 майдаги “Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида”ги Фармони ҳамда шу асосда қабул қилинган қарорларнинг ижроси самарасидир. Гап шундаки, мазкур ҳужжатларга биноан, шу йилнинг 1 январидан бошлаб тадбиркорлик субъектлари учун туман ва шаҳар ҳокимликлари ҳузурида “ягона дарча” тамойили асосида давлат хизматлари кўрсатиш марказлари ташкил этилди.\n— 2015 йилнинг октябрь ойида Вазирлар Маҳкамаси томонидан қабул қилинган низомларга мувофиқ, “ягона дарча” марказларининг фаолияти тартибга солинган, улар кўрсатадиган хизмат турлари белгилаб берилган, — дейди республика Адлия вазирлигининг жисмоний шахсларни давлат рўйхатидан ўтказиш бошқармаси бош маслаҳатчиси Камолжон Холиқов. — Ҳозирги кунда республикамизнинг 194 тумани ва шаҳрида ана шундай марказлар тузилган бўлиб, улар ўз фаолиятларини замонавий усулда йўлга қўйишлари учун 3000 дан ортиқ ахборот-коммуникация технологиялари, мебель жамламалари билан таъминланди. Барчаси интернетга уланган. Бу, ўз навбатида, буюртмачиларнинг аризалари бўйича идоралар ўртасида электрон ҳужжатларни тезкор алмашиш имконини беради.\n“Ягона дарча” марказларининг кўрсатаётган хизматлари ҳақида гап кетганда, “Ҳам вақтдан, ҳам нақдидан ютасиз”, дейишади. Бу фикрнинг нечоғли ҳақиқат эканлигини билиш мақсадида пойтахтимизнинг Шайхонтоҳур туманида тадбиркорлик субъектларини давлат рўйхатидан ўтказиш инспекцияси негизида ташкил этилган ана шундай муассасалардан бирида бўлдик. Унинг биноси аҳоли бориши учун қулай манзилда жойлашган ҳамда ходимлар кун бўйи танаффуссиз, яъни узлуксиз ишлашар экан.\nМарказ ташриф буюрувчилар билан гавжум. Ишда тартиб, мижозларга эътибор, хизмат кўрсатишдаги жонкуярлик сезилиб турибди. Марказ директори Саида Жалилованинг айтишича, ўтган йилнинг беш ойида 1074 та мурожаат келиб тушган бўлса, жорий йилнинг шу даврида улар сони 1900 дан ортибди. Айни пайтда жамоа аҳли тадбиркорлик субъектларини муҳандислик-коммуникация тизимига тайёр ҳолда улаш, бино ва иншоотнинг ташқи кўринишини ўзгартириш, объектни қайта ихтисослаштириш ҳамда реконструкция қилиш, қурилиш-монтаж ишлари, кўчма савдони амалга ошириш, ташқи рекламаларни жойлаштириш, тураржойларни нотураржой тоифасига ўтказишга рухсат бериш каби хизматларни ўз муддатида бажариш пайидан бўлмоқда. Марказга ҳуқуқшунос, иқтисодчи, ахборот технологиялари мутахассислиги бўйича олий маълумотли ёшлар танлов асосида ишга қабул қилинган. Бу давлат хизмати кўрсатувчи идоралар билан ишлашда қўл келаяпти.\n— Биз кийим-кечак савдоси билан шуғулланамиз, — дейди хусусий тадбиркор Азизхон Темиров. — Буюртмани дунёнинг исталган шаҳридан бошқа манзилга интернет орқали етказиб берамиз. Марказга эса гулқоғозлар рекламасининг эскизи бўйича мурожаат билан келдим. Кадрлар — малакали. Рухсатномани ўз вақтида тайёрлаш билан бирга, зарур маслаҳатлар ҳам беришди. Бу масалани электрон тизим орқали ҳам бажарсам бўларди, лекин мутахассисларнинг фикрини олиб, бир қарорга келишнинг фойдаси катта.\n— Сезаяпсизми, марказимизга ташриф буюрувчиларга тезкор ва замонавий хизматлар зарур, — дейди Саида Жалилова. — Шундан келиб чиқиб, тадбиркорлик субъектларининг муҳандислик-коммуникация тармоқларига уланиши бўйича мутлақо янги тизимни ҳаётга татбиқ этдик. Унга кўра, тегишли ташкилотларнинг ҳудудий корхоналарига техник шартларни олишдан бошлаб, муҳандислик-коммуникация тармоқларига уланишгача бўлган барча жараённи амалга ошириш, уларни тадбиркорларга тайёр ҳолда топшириш ваколати берилган. Масалан, тадбиркорлик субъектидан газ тармоғига уланиш бўйича тушган ариза шу заҳотиёқ электрон тизим орқали ҳудудий газ тармоғи идорасига жўнатилади. Сўнгра меъёрий ҳужжатларга асосан, беш кун ичида жавоб олиниб, тадбиркорлик субъектига тақдим қилинади.\n— Тадбиркорлар бизга объектни қайта ихтисослаштириш ҳамда реконструкциялаш, қурилиш-монтаж ишларига рухсат олиш, кадастр масалалари бўйича мурожаат этишади, — дейди Бектемир тумани ҳокимлиги ҳузуридаги “ягона дарча” маркази бош мутахассиси Мафтуна Муҳитдинова. — Аризаларни ярим соат ичида расмийлаштириб, мутасадди идораларга юборамиз. Жавобни эса уч — беш кунда олиш мумкин. Табиийки, қулай, тезкор, айни чоғда шаффоф ва самарали хизматдан ҳар қандай киши мамнун бўлади. Яратилган бундай имконият, шарт-шароитларни аввалги даврдаги ҳолатлар билан қиёслаганда, ўзгаришлар моҳияти кўзга янада яққолроқ ташланади.\n— Ишбилармонларимиз илгари янги қурилиш қилмоқчи ёки шу билан боғлиқ юридик субъектни очмоқчи бўлса, турли идораларга боришга мажбур бўлишарди, — дейди тадбиркор Баҳодир Раҳматуллаев. — “Ягона дарча” марказлари иш бошлаганидан буён эса бу масалаларга қисқа муддатда ечим топилаяпти. Айтайлик, кичик бизнес субъектини ташкил этиш учун бир кун, архитектура йўналишидаги рухсат берувчи ҳужжатларни олишга эса узоғи билан беш кун кифоя.\n“Ягона дарча” марказларида яратилган яна бир қулайлик шуки, бу ерда кўрсатиладиган хизматлар фақат давлат божидан иборат бўлиб, фаолият турига қараб, у энг кам ойлик иш ҳақининг ярми ёки бир бараварини ташкил қилади. Қолган барча маълумот ҳамда маслаҳатлар — бепул.\nБундан ташқари, давлатимиз раҳбарининг юқорида номи келтирилган Фармони ижроси таъминланиши натижасида он-лайн тизими жорий этилгани тадбиркорлик субъектларини 30 дақиқа мобайнида давлат рўйхатидан ўтказиш имкониятини яратди. Бунинг учун шахснинг давлат идорасига келиши ёки банкка бож тўлови учун қатнаши шарт эмас. Эътиборлиси, айни шу тизим шарофати туфайли 2014 йилдагига нисбатан юридик шахслар томонидан тақдим қилинадиган ҳужжатлар сони еттитадан иккитага, хусусий шахсларники беш маротаба камайди.\nБироқ мурожаатлар сони тобора ортиши, яъни ўсиш суръатлари давлат хизматлари кўрсатиш муддатлари ва тартибларининг ўз вақтида бажарилишига таъсир кўрсатмаслиги зарур. Юртбошимизнинг Фармонига мувофиқ, мазкур жараённинг изчил мониторингини йўлга қўйиш, қонунбузилишининг олдини олиш учун таъсир чораларини кўриш республика Адлия вазирлиги зиммасига юклатилган.\nМамлакатимизда ишбилармонлик муҳитини яхшилаш борасида амалга оширилаётган бу каби ислоҳотлар самараси халқаро миқёсда ҳам эътирофини топаётганининг боиси ана шунда. Жумладан, Жаҳон банкининг “Янги бизнесни қўллаб-қувватлаш” деб аталадиган мезони бўйича Ўзбекистон аввалги йилдагига нисбатан 22 поғона кўтарилиб, дунёда 42-ўринни, тузилган шартномалар ижросини таъминлаш бўйича 32-ўринни эгаллаб турган бўлса, мазкур халқаро иқтисодий идоранинг маърузасида эса, юртимиз кейинги йилларда тадбиркорлик фаолияти учун ишбилармонлик муҳитини яхшилаш соҳасида энг яхши натижаларга эришган жаҳондаги ўнта давлат қаторидан жой олгани эътироф этилди.\nБундай юқори баҳоларга изоҳ беришнинг ҳожати бўлмаса керак. Негаки, ҳар бир соҳага доир рақамлар холис таҳлиллар хулосасига асосланади.\nМазкур рукндаги бошқа мақолалар: « Истиқболли лойиҳа самараси\tАрхив: Ҳужжатларда акс этган ҳаёт »


ЖЧ-2013 (U-17). БААда болалар “ЖЧ хасталигига” чалинишяпти / CHAMPIONAT.asia\nЖЧ-2013 (U-17). БААда болалар “ЖЧ хасталигига” чалинишяпти\nБААда бўлиб ўтадиган 17 ёшгача ўсмирлар ўртасидаги жаҳон чемпионати бошланишига ҳам тобора оз вақт қоляпти.\n17 октябрь куни Бразилия – Словакия баҳси билан навбатдаги жаҳон биричилигига старт берилади. Бу ўйин Тошкент вақти билан 18:00да бошланади.\nЯқинда ташкилий қўмита аъзолари мамлакатдаги 20дан зиёд мактабда бўлиб, ўқувчиларда ЖЧга ва умуман футболга бўлган қизиқишни ошириш мақсадида бир нечта тадбирни амалга оширишди. Шундан сўнг ҳамкасбларимиз 11, 12 ёш атрофидаги болалар билан таассуротлар борасида суҳбат қуришди. Бу болалар Абу Дабидаги Ал Раҳа халқаро мактабда таҳсил олишади.\nФИФАдаги ҳамкасбларимизнинг ёзишича, Абу Дабида мактаб ўқувчиларининг футболга қизиқиши тобора ортиб бормоқда. Улар кичик мундиал тезроқ бошланишини интиқлик билан кутишмоқда ва БАА ўсмирлар термасидан умидлари катта.


Санчеснинг қўли «Арсенал»га «Ҳалл» билан учрашувда ғалаба келтирди\n19:30 / 11.02.2017\nАнглия чемпионатининг 25-турида «Арсенал» «Ҳалл»ни қабул қилди. Учрашув мезбонларнинг 2:0 ҳисобидаги ғалабаси билан якунланди.\n34-дақиқада чап қанотдан узатилган пасни ҳимоячи қайтариб юбормоқчи бўлди, аммо тўп Алексис Санчеснинг аввал оёғига, кейин қўлига тегиб, дарвоза тўрига бориб тушди. Ўйин ҳаками Марк Клаттенбург эса бу голни ҳисобга олди - 1:0.\nЎйин охирида Сэм Клукас дарвоза тўрига кетаётган тўпни қўли билан ўйнади ва Клаттенбург Клукасга қизил карточка кўрсатиб, меҳмонлар дарвозасига пенальти белгилади. Нуқтага яқинлашган Санчес эса зарба беришда адашмади ва дублни расмийлаштирди. Бу учрашувдаги голлар унинг АПЛдаги 16 ва 17-голлари бўлиб, у энди тўпурарлар рўйхатида биринчи ўринга чиқиб олди.\nБу ғалабадан кейин Венгер шогирдлари очколари сонини 50тага етказди ва ҳозирча иккинчи ўринга кўтарилди. «Ҳалл» эса ҳозирча 20 очкоси билан 18-ўринда қолмоқда.\nАрсенал – Ҳалл 1:0\nГоллар: 1:0 – 34 Санчес, 2:0 – 90+2 Санчес (пенальти)\nАрсенал – Чех, Мустафи, Гиббс, Бельерин, Косьельни, Уолкотт (Эл-Ненни, 69), Окслейд-Чемберлен, Санчес, Ўзил, Ивоби, Коклен.\nҲалл – Якупович, Магуайр, Раноккия, Робертсон, Элабделлауи (Ал-Мухаммади, 66), Ҳаддлстоун (Диоманде, 78), Ндиайе, Клукас, Маркович, Гросицки (Эвандро, 60), Ньяссе.\nОгоҳлантиришлар: Уолкотт (53), Гиббс (54), Раноккия (70), Санчес (76).\nЧетлатиш: Клукас (90).


18:10 / 13.03.2019 1273 pdf Ўқиш режими + -\nИмом, муҳаддис, Марвнинг манфаатли олими, Абу Исо Термизийнинг “Ал-Жомеъ”ларини у кишидан ривоят қилган ровий Абул Аббос Муҳаммад ибн Аҳмад ибн Маҳбуб ибн Фузайл Маҳбубий Марвазий.\nСаъид ибн Масъуд (Назр ибн Шумайлнинг шогирдлари), Фазл ибн Абдулжаббор Боҳилий, Абул Муважжаҳ ва бошқалардан ҳадис эшитганлар.\nУ кишидан Абу Абдуллоҳ ибн Манда, Абу Абдуллоҳ Ҳоким, Абдулжаббор ибн Жарроҳ, мавлолари Исмоил ибн Янол Маҳбубий ва бошқалар ҳадис ривоят қилганлар.\nИмом Термизийнинг “Ал-Жомеъ”ларини эшитиш учун кўп толиби илмлар у кишининг ҳузурларига борардилар.\nШаҳарнинг бадавлат ва серсаховат шайхи эдилар. Тоғалари Абу Бакр Аҳвал битган ёзувлар асосида эшитган ҳадислари тўғри. Абу Исо Термизий билан учрашиш учун 265 йилда 16 ёшларида Термизга борганлар.\nҲоким: “Эшитган ҳадислари саҳиҳ”, – деганлар.\n346 йил Рамазон ойида вафот қилганлар.\nШогирдларидан охирги вафот қилгани – мавлолари Исмоил ибн Янол-дир. Исмоил ибн Янол ўз навбатида Абул Фатҳ Ҳаддодга у кишидан ҳадис ривоят қилишга ижозат берганлар.\nИлмни ёзиб бориш ҳақида\n16:10 / 13.03.2019 1544\n21:00 / 13.03.2019 2381\nИсмоил алайҳиссаломнинг қиссалари, у зотнинг ҳаётлари ҳақида юқоридаги саҳифаларда .Исмоил алайҳиссалом, сарлавҳаси остида батафсил сўз юритганмиз. Бу ерда эса давоми...\n880 07:20 / 10.06.2019\n4098 18:40 / 12.01.2019\nҲизқил (Ҳизқиёл) алайҳиссалом\nЮшаъ ибн Нун алайҳиссаломдан кейин Бану Исроилнинг ишини Ҳизқил алайҳиссалом давом эттирдилар. Аммо у кишининг фаолиятлари узоқ давом этмади. Ҳизқил давоми...\n1189 19:45 / 29.03.2019\n3792 18:30 / 21.01.2019\n39 14:00 / 20 февраль\n54 17:19 / 18 февраль\n53904 11:58 / 10.10.2018\n67192 11:56 / 10.10.2018\n17748 15:03 / 10.03.2020


Ўзбекистон режими Ҳолливуд саҳнасида кўрсатилди\n28 январ 2021, Тошкент вақти: 05:02\nҲолливуд актëрлари 6 май куни АҚШнинг Санта Моника шаҳридаги Broad Stage Theatre саҳнасида Ислом Каримов режими ва Ўзбекистонда инсон ҳуқуқлари учун кураш мавзусида спектакл қўйишди.\nТаниқли сценарист Жонатон Фелдман саҳналаштирган спектакл Ўзбекистонда инсон ҳуқуқлари ва эркинликлари шавқатсиз топталиши ҳақида.\nЎзбекистонлик ҳуқуқ фаоли, ҳозирда руҳий касаллар шифохонасига ташланган Елена Урлаева ролини Кэролайн Аарон, президент Ислом Каримов ролини эса Рено Вилсон ижро этди.\nМазкур спектакл Ҳюман Райтс Уотч халқаро инсон ҳуқуқлари ташкилоти ташаббуси билан саҳналаштирилди.\n6 май куни Ҳолливуд саҳнасида намойиш этилган спектакл Ўзбекистон ҳақидаги биринчи саҳна асари бўлди.\nҲРУ яқин кунларда спектаклни DVD дискида тарқатилишини билдирди.


“Толибон” собиқ вице-президентнинг укасини отиб ташлади – ОАВ | Qalampir.uz\n“Толибон” собиқ вице-президентнинг укасини отиб ташлади – ОАВ\nОлам\t10 Сентябрь 2021 21:54 30365\n“Толибон” ўзини Афғонистон Президенти, деб эълон қилган Амруллоҳ Солиҳнинг укасини ўлдирди. Бу ҳақда РИА Новости ўз манбасига таяниб, хабар берди.\nҚайд этилишича, жангарилар Рухоллу Азизини аввал асирга олган, кейин эса отиб ташлаган. Бундан ташқари, маҳаллий аҳоли вакили бир неча кун олдин “Толибон” билан тўқнашувларда қатнашган Азизининг ўлими ҳақида хабар берган. Ушбу маълумот, аллақачон, Wikipedia’га ҳам киритилган.\nЭслатиб ўтамиз, жорий йилнинг 6 сентябрь куни “Толибон” ҳаракати Афғонистонда уларга бўйсунмай турган ягона вилоят – Панжшерни эгаллади. Шу тариқ мамлакатда уруш тугаганини маълум қилди. Ушбу вилоятда мамлакатнинг собиқ вице-президенти Амруллоҳ Солиҳ қўним топганди. Жорий йилнинг 15 август куни Ағонистон Президенти Ашраф Ғани истеъфо бериб, мамлакатдан қочиб кетгач, Амруллоҳ Солиҳ ўзини мамлакат Президенти, деб эълон қилганди.\n24 Май 08:59 56067\n25 Май 15:19 34644\n23 Май 19:31 33153\n23 Май 09:26 31883\n25 Май 10:38 29338


ЗИЁФАТ - “Китоб дунёси” газетаси сайти\n1278 марта кўрилган.\nЕтимлар уйининг мураббиялари, худди меҳмонларнинг кирмай ўтиб кетишларидан ғойибона хабар топгандай, катта йўлнинг ёқасида кутиб туришган экан.\nКун ботаётган пайт, ноябрнинг аччиқ изғирини ғувиллаб юрибди.\nАввал ҳокимнинг олдинда кетаётган машинаси (ҳокимнинг ўзи меҳмонлар билан бирга, автобусда эди), йўл бошлаб юрган ДАН ходимларининг «қизил, сариқ, яшил» машинаси, сўнг улар билан изма-из келаётган икки баҳайбат «Икарус» бир-бирига тақалиб бориб, оғир лорсиллаб тўхтади. Ҳайдовчининг дағдағали овози ухлаётганларни уйғотиб юборди:\n— Жинни бўлган булар?! Эси бор одам ҳам йўлга чопиб чиқадими? Тағин бир эмас, икки эмас, учтаси бирданига-я? ҳе..!\nЁш ёзувчи Зариф Муҳаммад автобусда шляпасини бурнига қўндириб хаёл суриб келаётган эди. «Икарус»нинг бирдан «тормоз» босгани-ю, ҳайдовчининг томоқ йиртиб бақирганига ажабланиб, ўрнидан турди-да, ташқарига мўралади.\n— Ҳа, земляк, на гап, омонликми? — орқа ўриндиқдан ҳофиз Ортиқ Отажоновнинг уйқусираган овози эшитилди.\n— Омонлик шекилли, — деди Зариф Муҳаммад қайта ўрнига чўкар экан. — Кимдир колоннанинг олдига югуриб чиқибди...\n— Поҳ-ҳай... охирги овтовуз иншу, шуни тўхтатмасам йўлда қолдим, дап ўйлағон-ку, бейчора. — Ҳофиз умр бўйи сафар чекиб юрган одам, йўлдагиларнинг кўнглини билади. — Биз ённи одамлари ишундийн... Кимакан ўзи, боласи йўқми қўлинда?\nШу пайт «Икарус»нинг эшиги овозсиз очилди-ю, кулги кесилди. Бир корейс аёл зипиллаб ўзини ичкарига урди. Автобусларни тўхтатишга мажбур қилган, ҳайдовчилардан «олқиш» олган аёлларнинг бири афтидан шу эди.\n— Ассаламалейкум, қадрли қўнақлар! — деди аёл соф қорақалпоқ тилида. — Сафарбой Хўжаевич, сиз сўл жердемисиз? Буёғи қалай-қалай бўлиб кетди энди, қўнақлар интернатимизга туспей ўтиб кетеди, дегенди эситиб...\n— Мен сўп интернатда завучман. Вера Пак.\n— Вера опа, сизларга телефон қилиб, отбой беришдими? Тўғри. Планлар ўзгариб қолди. Қўноқлар ҳозир тўппа-тўғри Нукусга кетаётир.\n— Ова, сўни эситиб уш сағатган бери жўлингизға шиғибтурмиз-ғўй! Буёғи қалай-қалай бўлади энди? — Кўзойнак остида Вера опанинг кўзлари аниқ-таниқ пириллади. — Тоғда надо было... — Бироз жим қолди-ю, сўнг автобусдагиларга жовдираб боқди. — Дорогие гости! Азиз тошкентлик қўноқлар! Сафарбой Хўжаевич, болаларга биз не деймиз, ахир? Етим болалар... қалай-қалай...\n— Иложи йўқ, Вера опа, иложи йўқ, ҳеч қаерда тўхтамай келаяпмиз. — Ҳоким «тўғрими» деган маънода Ўткир Ҳошимовга қаради.\nЎртага ғалати бир сукунат чўкди.\nДелегация раҳбари — Ўткир Ҳошимов ёнида ўтирган ҳокимдан:\n— Сафарбой, дўстим, ҳозир шу ердан Нукусгача неча километр ўзи? — деб сўради.\n— Шу турган жойимизданми ўттиз беш чиқиб қолар...\n— Ярим соат, қирқ минутда Нукусга етиб бора оламизми?\n— Э, бемалол, Ўткир ака...\n— Демак, меҳмонхонага кириб кийим алмаштириб чиқишимизнинг вақтини эконом қиладиган бўлсак, ўн-ўн беш минут вақтимиз бор, шундайми Мирзобек?\n— Жуда тўғри қиляпсиз, Ўткир ака! — маъқуллаб бош силкиди шоир Мирзо Кенжабек.\n— Келинг, Ҳамза Ҳакимзоданинг қадамлари теккан жой экан, руҳлари шод бўлсин, ҳайданг интернатга!\n— Э, раҳмат-е, яшанг-е, Ўткир ака! Ўзимам айтолмай келётувдим! — Ҳоким ёйилиб кулди, хурсандлигини яширмай ҳайдовчига қўл силкиди. — Ҳайданг етимхонага! Мана шу ердан ўнгга кирасиз... Э, ўтиринг, Вера опа!\nАвтобуслар етимхонага бурилди.\nВера опанинг «интернатимиз ана, кўриниб турибди» деган гапи ширингина ёлғон бўлиб чиқди. Ахир, икки километр дегани ҳам шунчалик узоқ бўладими?! Лекин, барибир, бу ёлғони учун Вера опани айблаб бўлмайди.\nМуҳими — етимларнинг кўнглини ўкситмаслик!\n— Хуш келибсиз интернатимизга!\n«Икарус»дан тушган меҳмонлар, кутиб олувчилар билан етимхонанинг ҳовлиси лиқ тўлди. Остона ҳатлаб, ҳовлига кирган заҳоти, турфа кийим кийган, турли ёшдаги гўдакларни, болакайларни, ўспирин қизларни кўрганда Зариф Муҳаммад беихтиёр устозининг қулоғига: «Шуларнинг бари етимми?!» — деб юборди. «Кўриб турибсиз-ку, шоир, оналари туғиб ташлаб кетаверган-да!..»\nФариштадай, йўқ, капалакдай ранг-баранг, оҳорли-озода кўйлак кийган қизалоқлар, болалар гулдаста, нон-туз, ўнлаб таом тутиб, қаторлашиб юриб келишди, ейимлик-ширинликлардан тотиб кўришга ундашди, ўзлари тўқиган, ясаган буюмларни совға қилиб тутқазишди. Келганлар уларни «кел-кел»лаб чақириб олишарди. Адиб етимлар ясаган, тўқиган буюмларни кўриб, сўнг совғаларни Зариф Муҳаммадга узатаркан:\n— Ўзлари қўлда қилишганми шуларни, бало экан-ку булар, ойнониб кетай ўзимнинг қизларимдан... — деб эркалади. Овози негадир титраб чиқди.\n— Қани, қўноқлар, милости просим! Ичкарига киринглар! Бу ерда тураверсак, қалай-қалай бўлади энди!.. Дастурхон тайёрлаганмиз, пазанда қизларимиз ўзлари пиширган тортлар бор, самса, печенье... — деди Вера Владимировна.\nҲамма туртиниб-қоқилиб ичкарига оқди.\nЗиёфат устида ҳам Вера Владимировнанинг чакаги тинмади. Дастурхон охирлаганда кетишга чоғланаётган меҳмонларни Вера Владимировна болалар тайёрлаган икки номерли концертни кўришга таклиф қилди.\nҲофизнинг овози янгради:\n— Аяр ийшимиз концерт гўриш бўлса, гўрали! Шу кийзларимнинг ўйинини гўрмай, нера гетамиз?! Қалай-қалайи зўракан бу опабийимнинг, поҳ-ҳай...\nҲамма залга йўналди. Вера опа залга ета-етгунча гапириб борди:\n— Мана бу стендга интернатимиздан чиққан машҳур одамларнинг портретларини қўйганмиз. Биздан шу пайтгача тўртта герой чиққан, иккитаси Меҳнат Қаҳрамони! Спорт мастерларимиз бор, композиторлар, совхоз директорлари... Даже биттаси Моссоветда депутат! Аҳа, вообше-то ҳозир бизнинг интернатимизда уч юз олтмишдан зиёд бола тарбияланади. Шундан олтитаси круглий, бир нечтасининг ё отаси, ё онаси ўлган, а-а, қолганларининг ҳаммасида ота-она бор, соппа-соғ юрипти, бировлари келиб кўриб кетади, келмайдиганлари ҳам бор...\n— Круглоп дедими, айноний, олтитаси ўрис эканми? — деб сўради ортда келаётган онахонларнинг бири.\n— Круглий девоттила, холажон, круглий дегани ғирт етим дегани, — тушунтирди раққосаларнинг бири. — Олтитаси ғирт етим экан, бошқаларининг ота-оналари бор девоттила...\n— Вой шўрим-м, вой ўлиб кетақолай...\nЗариф Муҳаммаднинг томоғига нимадир тиқилгандай, қулт-қулт ютинди. Лекин нима сабабдан бундай бўлаётганига ҳеч тушунмасди...\nЗариф ичидан отилиб чиқишга тайёрланаётган сассиз-овозсиз, чексиз-поёнсиз йиғини, йиғи эмас, бир балои азимни ҳар гал минг бир азоб ила, зўрға-зўрға ортга қайтарар, лабларини қимтиб, дудоқларини тишлари орасига жуфтлаб тортар, лунжларини сўриб, тилларини тишлаб, ҳадеб ғажирди.\nСочини ўттизинчи йиллар суратларидаги кашшофлар сингари тараган қиз қувноқ-тантанали овозда эълон қилди:\n— Хор! «Бизнинг интернат!» Бул қўсиқди интернатимиз кўркем ҳавескерлерининг хор коллективи атқаради!\nҚиз саҳнани тарк этмасданоқ йигирма-ўттиз чоқли ҳаваскор ижрочи бир тўда бўлиб, дубур-дубур-дубур кириб келишди, ҳар ким ўзининг жойини дубур-дубур эгаллади. Олдинги қаторда жажжи-жажжи етим қизалоқлар гулдор кўйлакларининг этакларини ёйиб ушлаб турарди, кейинги қаторни бўйчанроқ етимчалар тўлдирди. Қомат-андомлари етилиб қолган етим қизлар учинчи қатордан жой тутди. Курсига чиқиб олган узун-қисқа бўзбола етимлар сўнгги — тўртинчи қаторда саф тортдилар...\nҚўшиқ, асосан, етимхонадаги бахтли-завқли ҳаётнинг тинч ва осойишта, зерикарсиз ва ташвишсиз эканидан мужда берарди. Қўшиқ бандлари Зарифнинг қулоқларига шиппа-шиппа, ийрон-бийрон ёпишиб қолмоқда эди.\n«— Эй, Зариф Муҳаммад! Гўзал шаҳарда яшаб, обрўли ишларда ишлаб юрган Зариф Муҳаммад! Ҳар куни қирқ-эллик варақлаб мақола ёзасан, ҳикоя ёзасан. Аммо онангга бир варақ салом хат ёзишга эринасан!..»\n«— Эй, Зариф Муҳаммад! Ҳикоялари, қиссалари чоп этилиб, юртга танилаётган Зариф Муҳаммад! Хотинингга, жазманларингга гуллар, атир-упалар, кўйлаклар совға қилишни унутмайсан. Аммо онангга байрамда бир оғиз табрик сўзингни раво кўрмайсан!..»\n«— Эй, Зариф Муҳаммад! Китоб ёзаман, машҳур бўламан деб пойтахтда қолган Зариф Муҳаммад! Халқ дарди — менинг дардим деб қоғоз қоралайсан. Аммо онангни етим қилиб ташлаб кетганингга ор қилмайсан!..»\nҚўшиқ шу ерда тугади. Зариф Муҳаммаднинг кўз олдини ҳалқа-ҳалқа ғубор босди.\n— Оёқўйин! «Қувноқ болалар!» Тўрт ёшлилар группасинда тарбияланувчи Боғдагул Сотиболғонова ҳамда Алёша Тимофеевлар...\nМусиқа чалинди. Қўғирчоқ Мальвина каби безанган Боғдагул ва Буратинонинг қалпоғини ияк остидан танғиб олган Алёша саҳнанинг икки томонидан югуриб келишди, залдагиларга енгил таъзим қилиб, бир-бирларининг қўлларидан тутганча, оёқлари тўп-тўп садо бериб, рақс тушиб кетдилар. Орқадаги раққосаларнинг бири пиқиллаб йиғлаб юборди. Зариф билан ёнма-ён ўтирган Қаҳрамон Дадаев: «Қизлар, тс-с...» деб огоҳлантирган эди, раққоса ҳиққиллади:\n— Боғдагулнинг пайпоқлари... пайпоғининг ранги ҳар хил!..\nБоғдагул эса, боғдаги гуллар янглиғ ранг-баранг Боғдагул, барча йиғилару ҳайратларга бепарво Боғдагул қўлларини силкиб, оёқчаларини пўт-пўт босиб, куйга монанд ҳаракатлар қилмоқчи бўлиб туришар, у билан гоҳ ёнма-ён, гоҳ эргашиб одим ураётган Алёша ҳам муқомлар сонида, маҳоратда ундан ортмас, хуллас, бу икки норасида жуфтнинг томошабинларни лол қилиб қўйган жозибаси шундан иборат эдики, уларнинг саҳнада, мусиқа остида айланиб юришлари (яъни рақслари) — сира-сира рақсга менгзамасди! Инсониятнинг икки бегуноҳ маҳсули — Боғдагул ва Алёшанинг ўзи ҳам ҳозир одам зурёдига эмас, балки, саҳнага кириб қолиб, чиқиб кетишга йўл излаётган, йўл тополмаётган, ҳуркак ва маъсум... оҳучаларга ўхшаб кетарди.\nУзоқ ва машаққатли давом этган ўйин ниҳоят тугади. Боғдагул ва Алёша таъзим қила-қила саҳнадан чиқиб кетдилар. Зариф Муҳаммад ҳеч кимга қарагиси, ҳеч кимга кўз ёшларини кўрсатгиси, ҳеч кимнинг кўз ёшларини кўргиси келмасди. У фақатгина бир нарсани — тезроқ бу томошаларнинг тугашини тиларди...\nВера Владимировна ҳамманинг кўнгли қон бўлганини тушунди шекилли, концертни шу жойда тўхтатишни маъқул топди.\n— Ну, мана бизнинг ҳаваскорлар! Эндиги сўзни қўноқлардан эшитсак. Сўз — писатель... то есть, ҳаммамиз яхши кўрган Ўткир акага!\nЕтим болалар шапур-шупур чапак чалишди. Адиб ўрнидан туриб ўртага келди.\n— Мен... — Адиб жим бўлиб қолди. Залда сув сепгандай сукунат.\nНе-не давраларни, учрашувларни гуллатган, не-не юксак минбарларда оташин нутқлар сўзлаган одам гапиролмай турарди. Зариф устозига қаради, дилхун аҳволда кўрди, кўзларининг намланиб кетганини кўрди, ич-ичидан бўзлаётганини кўрди.\nАдиб ютинди. Сўнг:\n— Ҳали ҳаммаси яхши бўлиб кетади... Сизлар чин инсон бўлинглар, болаларим! — деди-да, ҳеч кимга бошқа ҳеч нарса айтмай, залдан чиқди-кетди.\nЗалдагилар қўзғала бошладилар. Шу пайт бирдан:\n— Дурунг... Дурунгло!.. Ман бир оғиз... Ман бир оғиз... — деган овоз эшитилди. Ҳаяжонли овоз ҳаммани ўрнига қайта михлади.\nҲофиз ўртага келди.\n— Ман... ишу... ишу болларим учун бор пулимни қолдираман! Ёнимда юргани ишу... Нурулла, мошиннан пулларни опкелинглар!\nҲофизнинг ёнида юрадиган аккордеончи йигит тез-тез юриб чиқиб кетди.\n— Мен... алоҳида бир галаман ҳоли, концерт кўймако... Сафарбой, ишунда стадионингизни берасиз, ман шу болаларим учун гун бўйи ашулло айтаман! Ишунда ҳаммасини сизлара дашаб гетаман!..\nБу пайтда онахонлар, раққосалар ва бошқа меҳмонлар ҳам чўнтакларини, сумкаларини ковлаштира бошлаган, қип-қизариб кетган Вера Владимировна қўлларидаги пулларни қаёққа қўйишини билмай, ҳадеб:\n— Қалай-қалай бўлди бу ёғи, — деб такрорларди. — Қалай-қалай... ахир... бизнинг ўзимизнинг пулларимиз бор... Етарли! Ҳамма нарса бор!.. Сафарбой Хўжаевич, ўзингиз бир нарса денг! Қўйдиринг ахир буларни! Апай, қўйинг, пулингизни олинг!..\n— Нега, қизим? Манам уйда ўн икки фарзанд ўстириб, оёққа қўйганман! Қирқ саккиз неварам бор! Тошкентнинг эски шаҳарига тушиб, Райҳон хола десангиз, ҳамма билади, — деди онахон, Вера Владимировнанинг қўлларига пул тутқазаркан. Кейин ёнидаги болаларни биттама-битта чўлпиллатиб ўпа бошлади:\n— Онагиналаринг ўлсин санларнинг, хўпми, онагиналаринг ўлсин! Агар тирик юрган бўлса, онагиналаринг ўлсин, хўпми, болажонларим... Оналаринг ўлсин!\n— Ўтиринг, шоир... яхши иш қилдингиз...\n— Наси яхши, Ўткиро... Қобула гечикмадикмакан ишқилиб?..\n— Кечиксак... зиёратда эдик, деймиз-да!\n— Дўғри, дўғри, поҳ-ҳай...\n— Ё тавба-а!.. Умрим бино бўлиб мунақа сўник кўзларни кўрмаганман! Биронтасининг нигоҳида нур йўғ-а, шоир, нур йўқ, нур йўқ!\n— Қўйинг инди, Ўткиро, ўртанманг...\nАвтобуслар оғир силкиниб йўлга тушди.


Россияда ўтган суткада коронавирусга чалинганлар 5 мингдан ошиб кетди | Qalampir.uz\nРоссияда ўтган суткада коронавирусга чалинганлар 5 мингдан ошиб кетди\nОлам\t05 Сентябрь 14:20 4429\nОхирги суткада Россияда коронавирус билан касалланганлар сони кунига 5 205 нафарга ортиб, ушбу хасталикка чалинганларнинг умумий сони 1 020 310 кишига етди. Бу ҳақда бугун, 5 сентябрь куни янги инфекция тарқалишига қарши кураш бўйича тезкор штаб хабар берди\nМаълумотларга кўра, ушбу кўрсаткичнинг кунлик ўсиши уч ҳафта давомида 0,5% дан ошмаган.\nКундалик энг паст ўсиш суръатлари Ненецк автоном округи (0%), Москва вилояти (0,2%), Москва, Ямало-Ненецк автоном округи, Тула ва Смоленск вилоятлари, Тива Республикаси ва Чеченистон Республикасида (ҳар бири 0,3%) қайд этилган.\nХусусан, Москвада - 671, Санкт-Петербургда - 195, Москва вилоятида - 168, Нижний Новгород вилоятида - 154 ва Ростов вилоятида - 144 та янги ҳолат аниқланган.\nҲозирда Россия Федерациясида 164 425 беморнинг даволаниши давом этмоқда.\nОхирги 24 соат ичида Россияда илгари коронавирус ташхиси қўйилган беморларнинг 5 379 нафари соғайиб, жами тузилганлар 838 126 нафарни ташкил этган. Штаб маълумотларига кўра, даволанганларнинг улуши беморлар умумий сонининг 82,1 фоизига тўғри келмоқда.\nХусусан, ўтган суткада Москвада - 1312, Воронеж вилоятида - 234, Волгоград вилоятида - 216, Москва вилоятида - 137 ва Кемерово вилоятида - 124 киши касалликдан тузалган.\nРоссияда коронавирус туфайли ўлганлар сони 4 сентябрь куни 110 нафарга кўпайган. 3 сентябрь куни ушбу кўрсаткич 121 кишини ташкил этганди. Бугунгача ушбу инфекциядан вафот этганлар эса 17 759 нафарга етган. Бу беморларнинг 1,7 фоизи дегани.\n4 сентябрь куни Санкт-Петербургда - 19 та, Москвада - 11 та, Воронеж, Свердловск ва Новосибирск вилоятларида - 5та ўлим қайд этилган. Яна 32 та ҳудудда ўлимлар сони тўрт кишидан ошмаган.\n21 Октябрь 13:20 38057\n20 Октябрь 19:41 37948\n20 Октябрь 18:27 23429\n20 Октябрь 13:10 20093\n20 Октябрь 12:56 19559


МАҲРАМ АЁЛЛАР - | Hizb-Uzbekiston.info\nHome›САҚОФИЙ БЎЛИМ›МАҲРАМ АЁЛЛАР\nРукнимизнинг ушбу сонида ҳам никоҳи ҳаром бўлган аёллар (маҳрам аёллар) хусусидаги фикримизни давом эттирамиз.\nФарзанд бўлмиш қизларга уйланиш ҳам мутлақ ҳаром қилинган. Улар туғилиш жиҳатидан сизга боғлиқ пушти камарингиздан бўлган қизлар, ўғил-қизларингизнинг қизлари бўлиб, уларнинг насаб даражаси қанча қуйи томонга тушса ҳам, меросхўрларми ёки йўқми, ҳаммалари маҳрам қизлардир.\nУч томондан бири орқали опа-сингил бўлган, яъни ота-онаси бир ёки ота бир она бошқа ёки она бир ота бошқа опа-сингилларга уйланиш ҳам мутлақ ҳаром қилинган.\nОталарга уч жиҳатдан опа-сингил бўлган аммаларга, ота-онанинг отаси бўлган боболарнинг опа-сингилларига уйланиш ҳаром қилинган ва бунда боболарнинг қанча узоқ ёки яқин бўлишида ва меросхўр бўлиш-бўлмасликларида фарқ йўқ.\nОналарга уч томондан бири орқали опа-сингил бўлган холаларга уйланиш ҳаром қилинган. Чунки ҳамма бувилар она ҳисобланиб, уларнинг опа-сингиллари эса, маҳрам холалардир.\nАка-укаларнинг қизларига уйланиш ва ака-укаларга туғилиш жиҳатидан боғлиқ ҳамма аёлларга уйланиш ҳаром қилинган, улар уч томоннинг қайси жиҳатидан ака-ука бўлсалар ҳам. Шунингдек, опа-сингилларининг қизларига уйланиш ҳам ҳаром қилинган.\nЭмизган оналарга уйланиш ҳам ҳаром қилинган. Улар сизни эмизган оналар, уларнинг оналари ва бувилари – гарчи улар насабдаги даражалари юқорига кетган бўлса ҳам – юқорида айтилганга мувофиқдир. Онаси сизни эмизган ёки онангиз уни эмизган ҳар бир аёл, шунингдек, бир аёлнинг сутидан сиз эмикдош бўлган аёл ёки бир эркакнинг сутидан сиз ва у эмган бўлсангиз – гарчи эмизувчи аёллар кўп бўлса ҳам – у сизнинг маҳрам опа-синглингиздир.\nҚайноналарга уйланиш ҳам ҳаром қилинган. Кимки бир аёлга уйланса, у билан қўшилган ёки қўшилмаганидан қатъий назар, никоҳ битими тузилгани сабабли у аёлга насаб ёки эмизиш орқали яқин ёки узоқ бўлган ҳар қандай онанинг никоҳи ҳаром қилинган.\nМАҲРАМ АЁЛЛАР МАҲРАМ АЁЛЛАР МАҲРАМ АЁЛЛАР Кўпхотинлик\nTagsИсломда ижтимоий алоқаларМАҲРАМ АЁЛЛАР\nХалифалик давлатининг асослари


14:59 / 13.02.2019 3434 pdf Ўқиш режими + -\nﮑ ﮒ ﮓ ﮔ ﮕ ﮖ ﮗ ﮘﮙ ﮚ ﮛﮜ ﮝ ﮞ ﮟ\n«Қачон унга: «Аллоҳдан қўрққин», – дейилса, кибру ҳавоси уни гуноҳга етаклар. Жаҳаннам унга етарлидир. У қандай ҳам ёмон ётоқ!» (206-оят).\nУ мунофиққа ваъз-насиҳат қилсанг, қулоғига илмайди. Аллоҳни эслатсанг, кибр ила ўзини юқори тутади. Гуноҳи, хатоси ва камчиликлари билан гердаяди. Аллоҳдан уялмайди ҳам. Ҳолбуки, яқиндагина «Қалбимдаги нарсага Аллоҳ гувоҳ», – деб қасам ичаётган эди. Бундай инсонга жаҳаннам етарли, кифоя қилади. Жаҳаннам қандай ҳам ёмон ўрин-а?!\nИмом Фахриддин Розий ривоят қиладиларки, Аҳнас ибн Шарийқ исмли сирти силлиқ, ичи бузуқ мунофиқ бор экан. Бир куни у Набий алайҳиссаломнинг ҳузурларига келиб, мусулмончилигини сиртидан чиройли қилиб кўрсатиб, «Сизга муҳаббатим бор», – деб қасам ичибди. Сўнгра Набий алайҳиссаломнинг ҳузурларидан чиқиб, мусулмонларнинг экинзори ва туялари олдидан ўтибди. Экинзорга ўт қўйиб, туяларни ўлдирибди. Шунда Аллоҳ юқоридаги оятни нозил қилган экан.\nИбн Жарир Тобарий қилган ривоятда Навфул Баколий: «Мен ушбу умматдаги баъзи одамларнинг сифатларини Аллоҳ нозил қилган Китобда топдим. Улар дунё учун ҳийлага динни ишлатадилар. Тиллари асалдан ширин, қалблари ачитқидан ҳам аччиқ. Одамларга қўй терисини ёпиниб кўринадилар. Қалблари бўрининг қалбидан ҳам ёмон. Аллоҳ таоло: «Ҳали Менга журъат қилишяптими? Мени деб ғурурга кетишяптими?! Ўз нафсим билан қасам ичаманки, уларга ҳалимни ҳам ҳайрон қолдирадиган фитнани юбораман», – дейди», – деган эканлар.\nИмом Қуртубий: «Бу гапни Қуръонда тадаббур қилиб кўрсам, мунофиқлар экан. «Одамлар ичида дунё ҳаётидаги гапи сени ажаблантирадиганлари бор» деган оятда топдим», – деган эканлар.\nИслом атроф-муҳитни муҳофаза қилишга чақиради\n18:00 / 13.02.2019 1474\n21:00 / 13.02.2019 1604\n2074 13:45 / 03 январь\nАллоҳ таоло Мулк сурасида шундай марҳамат қилади .Улар жаҳаннамга ташланган чоғларида унинг ҳанграган овозини эшитурлар, у эса қайнаб турадир, 7оят.Агар давоми...\n2216 11:16 / 06.03.2019\nРиёдан қочишни йўлга қўйиш\nАллоҳ таоло Ўзининг каломида шундай марҳамат қилади.Садақаларни ошкор қилсангиз, бу қандай ҳам яхши Агар уларни махфий қилсангиз ва фақирларга берсангиз, бу сиз давоми...\n863 19:30 / 05 июль\n1021 11:06 / 30 январь


НАТО кучлари Афғонистондаги асосий ҳарбий базасини тарк этди | Qalampir.uz\nНАТО кучлари Афғонистондаги асосий ҳарбий базасини тарк этди\nОлам\t02 Июль 19:38 4335\nАмерика ва НАТО кучлари Афғонистоннинг Парван вилояти Баграм шаҳридаги авиабазани тарк этди. Бу ҳақда бугун, 2 июль куни АҚШ Мудофаа вазирлиги вакили маълум қилди.\n“Барча коалиция кучлари Баграмдан чиқиб кетди”, дейилади хабарда. Бироқ, ҳарбийлар қачон ушбу базани тарк этгани ҳамда қачон ҳарбий ҳудуд Афғонистон Қуролли кучларига қайтарилиши ҳақида маълумот берилмаган.\nҚайд этиш керакки, Ғарб кучларининг Афғонистондаги 20 йиллик операциялари вақтида ушбу Баграм асосий ҳарбий база бўлиб хизмат қилган. У мамлакат пойтахти Кобулдан атиги 60 км узоқликда жойлашган.\nЭслатиб ўтамиз, шу вақтга қадар Италия ва Германия Афғонистондан ўз қўшинларини олиб чиқиб кетишга улгурган. АҚШ ҳам жараённи тезлаштирган. Баъзи манбаларга кўра, Америка мустақиллик куни — 4 июлга қадар барча қўшинларини олиб чиқиб кетиши мумкин.\nАфғонистон АҚШ НАТО Баграм\n31 Июль 13:36 45814\n31 Июль 18:28 25953


Ереван марказида полициячилар билан намойишчиларнинг тўқнашувидан кейин Арманистонда "оммавий тартибсизликлар" моддаси бўйича жиноий иш қўзғатилди. Мамлакат бош прокуратураси матбуот хизмати шу ҳақида хабар берди.\nМухолифат депутат Никол Пашинян томонидан бошқарилувчи норозилик акцияси иштирокчилари бош вазир лавозимига мамлакат собиқ президенти Серж Саргсяннинг номзоди қўйилишига қарши чиқишмоқда. Душанба куни улар Еревандаги парламент биноси ичига киришга уринишган, полиция бу уринишларни йўққа чиқарган.\nБаёнотда келтирилишича, давлат ва хусусий мулкка зиён етган, полициячиларга қарши куч ишлатилган.\n"Мазкур факт юзасидан "оммавий тартибсизликлар" ва "қонунни бузган ҳолда йиғилишларни ташкиллаштириш ва ўтказиш моддалари бўйича жиноий иш қўзғатилган", - дейилади хабарда. Ушбу моддалар бўйича максимал санкция саккиз йилгача озодликдан маҳрум қилишни кўзда тутади.\nСобиқ давлат раҳбарининг бош вазир этиб тайинланишига қарши чиқаётган намойишчилар ўз лагерини Франция майдонидан парламент яқинига - Маршал Баграмян проспектига кўчиришади, улар туни бўйи ўша ерда қолишмоқчи, - деди душанба куни акция раҳбари Пашинян.\nПашинян полиция билан тўқнашувдан кейин "Наири" тиббиёт марказида бўлган. Қайтгач, журналистларга қўлини тиконли тўсиқда тилиб олгани, полиция унга нисбатан ҳеч қандай зўравонлик қўлламаганини айтган.\nАрманистон соғлиқни сақлаш вазирлигининг маълум қилишича, полиция ва намойишчилар ўртасидаги тўқнашувдан кейин 46 киши тиббий ёрдам сўраб мурожаат қилган. Уларнинг бир қисмига ёрдам кўрсатилгач, қўйиб юборилган.\nВазирлик маълумотларига кўра, полициячиларга ўткир ва ўтмас предметлар билан зиён етказилган. Улардан бири жарроҳлик амалиётига муҳтожлиги, венасига жиддий зиён етгани айтилган.\n9 апрель куни Арманистоннинг сайланган президенти Армен Саркисян лавозимига киришганидан сўнг ҳукумат истеъфосини қабул қилди. Янги президентнинг инаугурация куни вазирлар маҳкамасининг тарқатилиши конституцияда кўзда тутилган. Келгусида ҳукумат президент сайловлари эмас, фақат парламент сайловларидан кейингина автоматик равишда кетади. Бош вазир танлангандан кейин беш кун ичида президентга ҳукумат аъзолари номзодлари тақдим этилиши керак, 15 кунлик муддатда эса вазирлар маҳкамасининг учдан икки қисми шаклланиб бўлган бўлиши лозим. Ҳукмрон коалиция бош вазир лавозимига Саргсянни илгари сурди.\nАрманистон миллий мажлиси 2 март куни Саркисянни мамлакатнинг янги, тўртинчи президенти этиб сайлади. Собиқ давлат раҳбари Саргсяннинг президентлик муддати тугаллангандан кейин Арманистон конституциясининг янги матни кучга кирди. Унга мувофиқ, ҳукмронлик парламент ва ҳукумат қўлида бўлади, парламент томонидан сайланадиган президент функциялари эса вакиллик функциялари ҳисобланади.\nАрманистонда собиқ президент Серж Саргсян бош вазир бўлишига қарши норозилик намойишлари бошланди. Намойишлар ташкилотчиси бу ҳаракатларни «Бахмал инқилоб» деб атади\n09:09 / 04.06.2022\nЕреванда мухолифат ва полиция ўртасида тўқнашувлар юз берди\n08:37 / 04.06.2022\nЎзбекистонда аҳолини фавқулодда вазиятдан муҳофаза қилишга раҳбарлик қилиш бош вазир зиммасига юкланади


7 ноябрь куни кутилаётган об-ҳаво маълумоти\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 1 даража совуқ-1 даража илиқ, кундузи 10-12 даража илиқ бўлади.\nҚорақалпоғистон, Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 3 даража совуқ-2 даража илиқ, кундузи 7-12 даража илиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража илиқ, баъзи жойларда 1-2 даража совуққача, кундузи 8-13 даража илиқ бўлади.\nТошкент, Самарқанд, Жиззах, Сирдарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража илиқ, баъзи жойларда 1-2 даража совуққача, кундузи 8-13 даража илиқ бўлади.\nҚашқадарё, Сурхондарё вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 10-15 даража илиқ бўлади.\nКиритилди: 18:20 06.11.2019. Ўқилди: 1926 марта. Фикрлар сони: 0 та.


Сўнгги уч ҳафта ичида Ўзбекистондан пиёз экспорти ҳажми кескин ошди • EastFruit\nБош саҳифа › Янгиликлар › Сўнгги уч ҳафта ичида Ўзбекистондан пиёз экспорти ҳажми кескин ошди\nСўнгги уч ҳафта ичида Ўзбекистондан пиёз экспорти ҳажми кескин ошди\nМуаллиф: EastFruit 22 Апр 22 21 Апр 22 0201\n2022 йил апрель ойининг ўтган даврида Ўзбекистон 9,3 минг тонна пиёз экспорт қилди. Бу жорий йилнинг январь ойи бошидан март ойи охиригача бўлган муддатда экспорт қилинган ҳажмга нисбатан 6,6 баробар кўп кўрсаткичдир. Шу билан бирга, Қозоғистон апрель ойининг дастлабки йигирма кунлигида Ўзбекистон пиёзининг асосий импортёрига айланди, дея хабар бермоқда EastFruit экспертлари.\nЎзбекистон Божхона қўмитаси маълумотларига кўра, 2022 йилнинг ойлар кесими бўйича пиёз экспорти ҳажми қуйидагича бўлди: январь – 640 тонна, февраль – 536 тонна, март – 243 тонна, 1 апрелдан 20 апрелга қадар – 9 328 тонна. Бундан ташқари, 2022 йил апрел ойининг дастлабки йигирма кунлигида Ўзбекистондан пиёз экспорти ўтган йилнинг шу даврига нисбатан 2 баробар кўп бўлган.\nШунингдек ўқинг: Ўзбекистон ва Туркманистон бу йил Эрондан олма импортини кескин оширди\n2022 йил апрел ойининг дастлабки икки ўн кунлигида Ўзбекистон пиёзининг асосий харидори Қозоғистон бўлди. Ушбу мамлакатга Ўзбекистондан жўнатилган пиёз ҳажми умумий экспортнинг 96-97 фоизини ташкил қилди. Қолган ҳажм икки импортёр – Россия (2-3%) ва Қирғизистон (1 фоиздан кам) ўртасида тақсимланди.\nБозор иштирокчиларининг маълумотларига кўра, 2022 йил апрел ойининг ўтган даврида Ўзбекистондан экспорт қилинган пиёз ҳажмининг аксарият қисмини ўтган йилги ҳосил пиёзи ташкил қилди. Апрель ойи бошида Ўзбекистон бозорларида янги ҳосилнинг улгуржи партиялари пайдо бўлганига қарамай, экспорт учун яроқли, яъни экспорт сифатли пиёз ички бозорда мавжуд бўлмаган. Ўзбекистоннинг энг жанубий ҳудудларидаги пиёз етиштирувчи фермерлар апрель ойининг ўрталаридан бошлабгина экспортга яроқли (экспорт сифатли) янги ҳосил пиёзининг йирик партияларини шакллантира бошлашди.


Йўл ҳаракати қоидаларида янги ўзгаришлар: пиёдадан тортиб, юк машинасигача\nМинбар 1516 16.04.2019 08:54:00\nСўнгги йилларда ҳаётимизнинг турли жабҳаларида содир бўлаётган ўзгаришлар, янгиликлар Давлат йўл ҳаракати хавфсизлиги хизматини ҳам четлаб ўтаётгани йўқ. Соҳани такомиллаштириш, унга янги, инновацион технологияларни жорий этиш, қонунчиликни замон талаблари даражасига кўтариш йўналишидаги ишлар шулар жумласидан. Биз ушбу янгиликлар ҳақида одамларга маълумот бериб боришни мақсад қилганмиз.\nБугунги мақоламизда Ўзбекистон Республикаси ИИВ ЙҲХББ бошлиғи, полковник Холматжон Сайдалиев Вазирлар Маҳкамаси томонидан 2019 йилнинг 9 апрель куни имзоланган “Йўл ҳаракати қоидалари”га ўзгартириш ва қўшимчалар киритиш тўғрисида”ги 292-сонли қарори хусусида батафсил тўхталиб ўтади. (Ўқувчиларимизга тушунарлироқ бўлиши учун киритилган ўзгаришларни қорайтирилган ҳолда берамиз).\n— Хабарингиз бор, Тошкент шаҳридаги 115 та чорраҳага камералар қўйилганидан кейин, қоидабузарликлар сони сезиларли даражада камайди, —дейди Х.Сайдалиев. — Аммо камералар ишлаши баробарида қоидаларнинг айрим бандларига тўлдиришлар киритиш зарурлиги аён бўлди. Бу ерда гап 5.33 рақами билан белгиланган тўхташ чизиғи тўғрисида кетяпти. Камералар бу қоидабузарликни ҳам тасвирга туширар, ҳайдовчилар эса айрим ҳолларда бунга эътироз билдиришарди. Яъни, “Машинам ғилдираги тўхташ чизиғини босмаган, олдинги нуқтаси чизиқ устида турибди” каби тушунмовчиликлар юзага келаётганди. Шу сабабли, қоидалар 41-бандининг биринчи хатбошиси қуйидагича қайта таҳрир қилинди.\n“41. Светофорнинг (реверсивдан ташқари) ёки тартибга солувчининг тақиқловчи ишорасида ҳайдовчилар транспорт воситаларини тўхташ чизиғи (5.33 йўл белгиси) олдида (бунда транспорт воситасининг энг олдинги нуқтаси тўхташ чизиғи устига чиқиб кемаслиги керак), бундай чизиқ бўлмаганда эса...\nШунингдек, “Йўл ҳаракати қоидалари”нинг 78-банди иккинчи хатбошиси ҳам таҳрир қилинди. Эндиликда у қуйидаги кўринишда ўқилади.\n«Қорақалпоғистон Республикаси Вазирлар Кенгаши, Тошкент шаҳар ва вилоятлар ҳокимликлари, ДЙҲХХ билан келишилган ҳолда, йўл шароитлари юқори ва кичик тезликда хавфсиз ҳаракатланишни таъминлайдиган ҳолларда, йўлларнинг айрим қисмлари ёки ҳаракатланиш бўлакларида айрим транспорт воситаларига ҳаракатланиш тезлигини оширишга ва пасайтиришга (тегишли йўл белгиларини ўрнатиб) ваколатлидир».\nАввалги таҳрирда фақатгина тезликни ошириш ёзилган эди. Лекин транспорт воситалари ҳаракатининг таҳлили тезликни ошириш баробарида уни пасайтириш ҳам зарур эканини кўрсатди. Транспорт воситаларининг ҳаракатланиш тезлигини ошиши йўл-транспорт ҳодисасида фуқароларга етказилган жароҳат оғирлигининг тезликка нисбатан геометрик прогрессия тарзида ошишига олиб келмоқда. Хорижий мамлакатлар тажрибаси ўрганилганда, Европанинг ривожланган 31 давлатларида, жумладан, Буюк Британия, Германия, Франция, Финляндия, Австрия, Бельгия, Болгария, Дания, Греция, Ирландия ва бошқа қатор давлатларида ушбу тезлик соатига 50 километр этиб белгиланган. Озарбойжон, Грузия, Россия, Туркманистон, Қозоғистон ва бошқа давлатларда эса соатига 60 километр этиб белгиланган.\nХорижий давлатларда ўтказилган изланишлар ҳайдовчининг йўлдаги хавфни кўрганидан сўнг автомобилнинг тўхташигача босиб ўтган “Тўхташ йўли” тезлик қанча юқори бўлса, ушбу йўл янада узун бўлишини кўрсатган. Жумладан, тезлик соатига 70 километр бўлганда ушбу йўл узунлиги 56 метрни, тезлик соатига 60 километр бўлганда “Тўхташ йўли” узунлиги 45 метрни ташкил этади. “Тўхташ йўли” тушунчаси тормоз йўли тушунчасидан фарқ қилиб, ушбу йўл узунлигига ҳайдовчи хавфни кўриб, автомобилни тўхтатишга қарор қабул қилиши ва тормоз педалини босгунга қадар муддатда босиб ўтган йўл ҳамда ҳайдовчининг тормоз педалини босгандан сўнг автомобилнинг тўлиқ тўхташигача босиб ўтган “тормоз йўли” киради.\nЮқоридагиларни инобатга олган ҳолда, эндиликда йўл-транспорт ҳодисалари таҳлилидан келиб чиқиб ҳокимликлар айрим йўл участкаларида тезликни пасайтиришлари ҳам мумкин бўлади. Бу иш албатта ДЙҲХХ билан келишган ҳолда, йўл белгиларини ўрнатиб, жиҳозлангач амалга оширилади.\n“Аҳоли пунктларидаги иккита ҳаракат бўлаги бўлган ва ўртада трамвай изи бўлмаган бир томонлама ҳаракат ташкил этилган йўлларда тўхташ ва тўхтаб туришга рухсат этилади.\nУшбу ўзгартириш кўча ва йўллар ўтказувчанлигининг ошишига хизмат қилади.\n89. Транспорт воситаларини йўлнинг қатнов қисмида бир қатор қилиб, қатнов қисми четига параллел равишда, кажаваси бўлмаган икки ғилдиракли транспорт воситаларини икки қатор қилиб қўйишга рухсат этилади.\nТранспорт воситаларининг қатнов қисми четига бурчак остида қўйилиши қатнов қисмини сунъий торайишига, яъни 1,5 ҳаракат бўлагини эгаллашига олиб келади. Натижада кўчанинг ушбу қисмида ўтказувчанликни пасайишига сабаб бўлади. Шуни инобатга олган ҳолда 89-бандга “қатнов қисми четига параллел равишда” сўзи қўшилди.\nҚоидаларнинг “Чорраҳада ҳаракатланиш” деб номланган бобининг 98-бандига ҳам қўшимча киритилди. Бу ўзгаришга асосан “Айланма ҳаракатланиш чорраҳасида ҳаракатланаётган транспорт воситалари айланага кириб келаётган транспорт воситаларига нисбатан устунликка (имтиёзга) эга”\nБунинг сабаби шундаки, Амалдаги “Йўл ҳаракати қоидалари”да айланма ҳаракат ташкил этилган чорраҳада ҳаракатланиш тартиби белгилаб берилмаган эди. Шунинг учун айлана ҳаракат ташкил этилган жойлар бир-биридан фарқ қиларди. Ҳаракатланиш йўл белгилари асосида ташкил этиларди. Шунингдек, ушбу қоидаларнинг 60-бандида ҳайдовчи ўнг томондан яқинлашиб келаётган транспорт воситасига йўл бериши кўрсатиб ўтилган. Шу сабабли ҳозирги кунда айлана бўйлаб ҳаракатланаётган транспорт воситаси ўнг томондан айланага яқинлашиб келаётган транспорт воситасига йўл бериши натижасида айланада тирбандлик ҳолатлари юзага келиб, кесишманинг ўтказувчанлигига салбий таъсир кўрсатаётган эди. Эндиликда бу масалага ҳам ойдинлик киритилди.\nАмалдаги “йўл ҳаракати қоидалари”нинг “Ташқи ёритиш асбобларидан фойдаланиш” деб номланган бобининг 138-бандида бир қатор ҳолларда ва айрим транспорт воситаларига куннинг ёруғ вақтида ҳам яқинни кўрсатувчи чироқларини ёқиб юриш мажбурияти юкланган эди. Масалан, транспорт воситалари ташкилий жамланма сафида ҳаракатланаётганида ёки йўловчиларни ташиётган автобус ва йўналишли транспорт воситалари чироқларини ёқиб юришлари лозим эди. Эндиликда ушбу банд қуйидаги таҳрирда баён этилди.\nКўчаларимизда юк ташиётган автомобилларга назарингиз тушса, уларнинг устидаги юк аксарият ҳолларда очиқ бўларди. Масалан, қум, шағал, тупроқ ташиётган юк автомобиллари кўчаларни ифлослантириб юборади. Ҳозирги кенг кўламдаги қурилишлар олиб борилаётган вақтда бундай ҳолатлар кўпайиб қолган эди. Шуларни инобатга олган ҳолда йўл ва кўчаларимизнинг ифлосланишини олдини олиш мақсадида қоидаларнинг “Юк ташиш” деб номланган бобининг 162-бандига қуйидаги мазмундаги бешинчи хатбоши қўшилди.\n“(автотранспорт воситаларининг очиқ юк ташиш платформаларида, иссиқ асфальт, йирик габаритли ва оғир юклардан ташқари, қурилиш материаллари, қишлоқ хўжалиги маҳсулотлари, саноат ва озиқ-овқат товарларини, шунингдек, тўкиладиган бошқа юкларни ташишда) юк мажбурий тартибда брезент ёки бошқа қалин материал билан ёпилган бўлса...\nУшбу бобнинг 164-банди ҳам таҳрир этилди ва транспорт воситаси ҳамда тиркамаларнинг узунлигига ойдинлик киритилди.\nҚоидаларнинг велосипедчиларга тааллуқли 168-бандининг иккинчи хатбошиси қуйидаги таҳрирда баён этилди.\n“рулни ушламасдан ёки бир қўлда ушлаб ҳаракатланиш (манёврдан олдин ишоралар бериш бундан мустасно)”. Эндиликда велосипедчилар рулни ушламасдан ёки бир қўлда ушлаб ҳаракатланишлари тақиқланди. Бу велосипед ҳайдовчилари билан боғлиқ кўнгилсизликларнинг олдини олишга хизмат қилади.\nБулардан ташқари “йўл ҳаракати қоидалари”нинг 1-ва 2-иловаларига ҳам қўшимчалар киритилди. Бир қатор янги йўл белгилари жорий этилди.\nАлбатта, амалга оширилаётган бу ишларнинг барчаси йўлларимизда ҳаракатланиш хавфсизлигини таъминлашга хизмат қилади. Шундай экан, ҳаракат иштирокчилари бу ўзгаришларни тўлиқ ўзлаштириши ҳамда унинг талабларига амал қилиши шарт.\nАйланма ҳаракатланиш қоидаси ўзгарди


Москвада ғойиб бўлган Имомали Раҳмоннинг танқидчиси Душанбедан топилди | Qalampir.uz\nМосквада ғойиб бўлган Имомали Раҳмоннинг танқидчиси Душанбедан топилди\nОлам\t27 Март 16:51 16700\nЖорий йилнинг 25 март куни инсон ҳуқуқлари ҳимоячиси ва Тожикистон расмийларининг танқидчиси Иззат Омон Россиянинг пойтахти Москвада ғойиб бўлганди. У Раҳмонга қарши бўлган мухолиф “Ўзгаришлар, ислоҳотлар ва тараққиёт” партиясининг асосчиларидан бири ҳисобланади.\nЙўқолиб қолишдан аввал, Иззат Омон ёрдамчисига ҳибсга олингани тўғрисида хабар берган, аммо ким томонидан ва қаерга олиб кетилганини айтишга улгурмаган. Омоннинг адвокати ва қариндошлари Россия ҳукуматидан деярли бир кундан ортиқ у қаерга ғойиб бўлгани тўғрисида изоҳ ололмаган.\nКейинроқ ижтимоий тармоқларда Иззат Омоннинг Россия Президенти Владимир Путинга йўллаган видео-мурожаати пайдо бўлди.\n“Агар ушбу видеони кўраётган бўлсангиз, унда аллақачон мени ўғирлаб кетишган ва эҳтимол Россия ҳудудида бўлмасам ҳам керак”, дейди Иззат Оммон ўз видео-мурожаатида.\nБундан ташқари, у ярим йилдан бери ортидан номаълум шахслар кузатиб юргани ҳамда яқинда мавҳум сабабларга кўра, Россия фуқаролигидан маҳрум қилингани тўғрисида айтиб ўтиб, Путиндан ёрдам беришини сўраган.\nИззат Омоннинг таъкидлашича, Тожикистон ҳукумати Россия махсус хизматларига катта миқдорда пул бериб, уни Тожикистонга олиб кетишни режалаштирган.\nБугун, 27 март куни Тожикистон Республикаси ИИВ Матбуот хизматининг маълум қилишича, Иззат Омон Россиядан депорт қилиниб, Душанбега олиб келинганидан сўнг, аэропортда ҳибсга олинган.\nВазирлик баёнотида қайд этилишича, Иззат Омон яшаш қоидаларига риоя қилмаганлиги ва Россия фуқаролигини ноқонуний олганлиги учун Россия Федерациясидан чиқариб юборилган.\n“Шуни қайд этиш керакки, Холов Иззат Омон тожикистонлик фуқаролар ва меҳнат муҳожирларининг ҳуқуқларини ҳимоя қилиш баҳонасида Россияда ўнлаб одамлардан фирибгарлик йўли билан катта миқдордаги пулларни олиб, ўзлаштирган”, дейилади ИИВ хабарномасида.\n27 Сентябрь 14:01 40664\n27 Сентябрь 18:20 25152\n28 Сентябрь 16:31 22815


ИИВ: тармоқларда видеоси тарқалган «01 001 VIP» авторақами ҳақиқийми? - Namanganliklar.uz\nИИВ: тармоқларда видеоси тарқалган «01 001 VIP» авторақами ҳақиқийми?\nИжтимоий тармоқларда «01 001 VIP» давлат рақам белгиси билан боғлиқ видеотасвир тарқалди. Ўзбекистон ИИВ ЙҲХББ матбуот хизмати ушбу рақам юзасидан маълумот берди.\n«Автомототранспорт воситаларини рўйхатдан ўтказиш давлат рақами белгилари Ўзбекистон Республикаси Ички ишлар вазирлиги Йўл ҳаракати хавфсизлиги бош бошқармаси ‘Узавтомотобелги’ давлат унитар корхонаси томонидан ишлаб чиқилади.\nИжтимоий тармоқларда тарқатилган видеотасвирдаги 01 001 VIP рўйхатдан ўтказиш давлат рақами белгиси ‘Узавтомотобелги’ давлат унитар корхонаси томонидан ишлаб чиқарилмаганлигини маълум қиламиз.\nШунингдек, Ўзбекистон Республикаси Давлат стандарти (ЎзДСт 640:2014) талаблари асосида рўйхатдан ўтказиш давлат рақам белгилари ишлаб чиқарилишида ‘I’ ҳарфи ишлатилмаслигини билдириб ўтамиз», — дейилади хабарда.\nҚайд этилишича, Ўзбекистон Республикаси Маъмурий жавобгарлик тўғрисидаги кодексининг 125-моддаси 6-қисмига асосан Давлат рақам белгиси ясама ёки ўзга усулларда ўзгартирилган транспорт воситаларини, худди шунингдек давлат рақам белгиси айни шу транспорт воситасига тегишли бўлмаган транспорт воситасини бошқариш —базавий ҳисоблаш миқдорининг ўн баравари миқдорида жарима солишга сабаб бўлади.\n2 412 Ko'rishlar\n“Нархоз” ректори ишдан олинди. ТДИУда катта тозалаш ишлари бўлиши айтилди


Ўшда суицидлар сони ортиб бормоқда · Ынтымак Media\nЎшда суицидлар сони ортиб бормоқда\nҚирғизистонда ажалга юз тутиб, ўз жонига қасд қилган ўсмирлар сони тўхтамаяпти. Йил бошидан буён Ўш шаҳрида 32 киши ўз ҳаётига зомин бўлди.\n2017 – йилда мазкур кўрсатгич 28тани ташкил қилган. Бу ҳақда Ўш шаҳар ИИБнинг ўсмирлар инспектори нозири Райхон Абдуразакова билдирди\n«Бундай йўлга борганларларнинг аксар қисмини 14 ёшдан 35 ёшгача бўлган хотин-қизлар ташкил қилмоқда. Озроқ қисми эса эркакларни ташкил этади. Бунга ижтимоий муаммо ҳамда руҳий зарба сабаб бўлмоқда. Энг асосийси булар ортидан ҳеч қандай маълумот қолдирмайди. Бундай вақтларда аниқлаш ишлари биз учун қийин бўлади»,- дейди Райхон Абдуразакова.\nЎш шаҳрида фаолият олиб бораётган Ак-Жүрөк деб номланган кризис марказига йил бошидан буён 350дан ортиқ фуқаро депрессияга учраб, психологик ёрдам сўраб мурожаат қилган. Уларнинг 90 фоизини аёллар ташкил этади, деб билдирди “Ак-Жүрөк” кризис марказининг етакчиси Дарика Асылбекова\n«Кўпинча оилавий зўравонликлар оқибатида бўлса, сўнги вақтларда кредит ортидан уй-жойини олдириб, оиласидан ажраган хотин –қизлар нима қилишни билмай мана шундай қадамга боришади»,- деб билдирди етакчи Дарика Асылбекова.\nРухшунослар эса, технология ривожланган замонда ёшларни ижтимоий тармоқларга қарам бўлиб қолиши, уларни депрессияга олиб келишини таъкидлашади. Сўнги вақтларда суицидга тарғиб қилган ташкилотлар кўпайгани ўз жонига қасд қилганлар сонини ортирган.\n«Айнан мана шу уяли телефонлар ёшларни жамиятдан узиб қўймоқда. Оқибатда ўзларини ёлғиз хис қилишиб депрессияга тушиб, мана шундай йўлга боришади»,- дейди рухшунос Гулнора Онкошова.\nСўнги маълумотларга кўра, ўлка ҳудудида 1000гаяқин одам ўз жонига қасд қилган. Қирғизистонда ўз жонига қасд қилганларнинг асосий қисми ижтимоий тенгсизлик ва оилада зўравонликка учраганлар ташкил этади.


Душанбе Москвадан ижара ҳақи олмайди\n29 ноябр 2021, Тошкент вақти: 10:29\nПрезидент Медведев ўз тожик ҳамкасбини Москвада қучоқ очиб кутиб олди.\nРасмий Душанбе Россиянинг 201-ҳарбий базаси учун ижара ундириш ниятидан қайтди. Бу янгилик Тожикистон ва Россия президентларининг Москвада ўтган норасмий учрашуви чоғида аён бўлди.\n“Коммерсант” газетасининг ёзишича, айни пайтда давлат сафари билан Москвада юрган Имомали Раҳмон Дмитрий Медведев билан 21 октябр кунги учрашуви чоғида ҳарбий база ижараси эвазига Кремлдан Роғун ГЭСи учун сармоя ётқизишни сўраган.\nТожикистон президенти Имомали Раҳмон Москвага отланар экан, маҳаллий ахборот воситалари ҳам, таҳлилчилар ҳам давлат раҳбари Кремлда икки муҳим масалани, яъни Душанбе шаҳридаги 201-ҳарбий базаси учун ижара тўлатиш ва Роғун ГЭСи қурилиши учун сармоя ётқизиш масаласини Россия олдига кўндаланг қилиб қўяжагини тахмин қилган эдилар. Аммо тахминлар ўзини оқламаган кўринади.\n“Коммерсант” газетаси мухбири билан суҳбатлашган Россия Ташқи ишлар вазирлигининг исми ошкор қилинмаган масъулларидан бири: “Масаланинг ҳал бўлиш йўллари аниқ эмас, тожик расмийлари ҳарбий база масаласини кун тартибидан олиб қўйишга қарор қилди ва бу мавзу, ҳар ҳолда, 2014 йилгача кўтарилмаслигини билдирди”, деб айтган.\nДушанбеда Россия ҳарбий базасини ташкил этишга доир шартнома бундан беш йил аввал, яъни 2004 йили Душанбеда Имомали Раҳмон ва Владимир Путин томонидан имзоланган эди.\nИкки ёқлама шартномага биноан Россия 201-ҳарбий базасининг Тожикистон ҳудудида фаолият юритиши 2014 йили ниҳоясига етади ва шу муддатда руслар Тожикистонга йилига 30 цент ижара ҳақи тўлайди.\nРасмий Душанбе Россиянинг Роғун ГЭСи қурилиши учун 2 миллиард доллар сармоя ётқизиши умидида русларга шундай имконият берган эди. Чунки Россия собиқ президенти Владимир Путин ўз давлати минтақада ягона саналмиш бу йирик ГЭС қурилиши учун шунча маблағ ажратишини ваъда берганди. Аммо бу ваъда шу кунга қадар қуруқ сўзлигича қолмоқда.\nТожикистон томони кута-кута ҳафсаласи пир бўлгач, тожикистонлик мустақил таҳлилчи Абдуғани Мамадазимовга кўра, анча таҳлиллардан сўнг расмий Душанбе руслардан ҳарбий база учун йилига 300 миллион доллар ижара ҳақи ундириш эвазига Роғунни ишга туширишга қарор қилган эди.\n- Агар ҳукумат делегацияси шу галги сафарда русларни бунга рози қилдира олганида эди, Россия 201-ҳарбий базасидан тушган ижара пули эвазига Роғунни келгуси икки йил ичида тўла ишга тушириш мумкин эди, дейди Абдуғани Мамадазимов.\nТаҳлилчи Кремл Роғун ГЭСи қурилиши учун ўз улушини қўшишга розилик берса керак, дея тахмин қилади.\nАммо россиялик таҳлилчи Санобар Шерматова бундай бўлишига ишонмайди ва Тожикистон давлат раҳбарининг навбатдаги давлат сафари ҳам аввалгилари сингари тожиклар фойдасига ҳал бўлишига шубҳа билан қарашини айтади.\n- Москва бу иншоот қурилиши учун сармоя ётқизишни истамайди. Негаки, Роғун ГЭС миллий объект бўлиб, унинг акциялар пакетини Тожикистон қонунига биноан ўзга давлатга сотиш мумкин эмас. Россия расмийлари бу иншоотга сармоя ётқизиш ўзлари учун бефойда эканини назарга олган ҳолда, шу кунга қадар тожикларнинг мазкур иншоотга сармоя ётқизиш талабига эътиборсизлик билан ёндошмоқда. Масаланинг иккинчи томони - бордию шу учрашувда руслар ҳиссаси ҳал бўлган тақдирда, тожиклар Роғун ГЭСи тўғони баландлигини 335 метрдан пастга туширмас экан, бу масала очиқлигича қолади, дейди россиялик таҳлилчи.\nСанобар Шерматова жорий йил бошида Россия президенти Дмитрий Медведевнинг Ўзбекистонга расмий ташрифи чоғида минтақа гидроэнергетик иншоотларга доир лойиҳалар борасида гапира туриб, Ўзбекистонга ён босганини эсга олар экан, Роғуннинг сиёсий ўйин майдонига айланиб қолганини таъкидлайди.\nХўш, агар Раҳмоннинг бу галги Москва сафарида ҳам Роғун тақдири узил-кесил ҳал бўлмаса, бу Москва-Душанбе алоқаларига қандай таъсир кўрсатади?\n- Бу галги учрашув Тожикистон фойдасига ҳал бўлмаса ҳам муносабатлар аввал қандай бўлса, шундайлигича қолаверади. Бунгача ҳам икки томоннинг “дипломатик жанглари” бўлган, аммо Тожикистон Ўзбекистон сингари истаган вақтида катта акасидан юз ўгириб ёки унинг “сиёсий ўйинлари”га эътироз билдирмаган. Чунки Тожикистон кичик мамлакат сифатида Россияга ижтимоий-иқтисодий жиҳатдан қарам. Шуни назарга олган ҳолда, расмий Душанбе ўзаро муносабатларда Россия билан муроса қилмай иложи йўқ, дейди мустақил таҳлилчи Рашид Ғани бу саволимизга жавоб берар экан.\nИмомали Раҳмоннинг 21 октябр куни бошланган Москвага давлат сафари 23 октябрда ниҳоясига етади.


Кайҳон газетаси шундай ёзади, зўравонлик Исроилнинг ислом дунёсига зарба бериши ва 70 йиллик оғир ва сабр бордош қилиб бўлмайдиган дардни ислом дунёсига юклатишининг сабабига айланди.\nИшғолий сарзаминларнинг маҳаллий ва қадимий яҳудийларнинг чекланган гуруҳлари ва Англия, Америка, Совет Иттифоқи, Польша ва бошқа мамлакатлардан муҳожират қилган яҳудийлардан ташкил топган мамлакат иврит буюк мамлакатидан тамагирлик қилиш, бадбахтлик, қашшоқлик ва ҳукуматлардан зарба йишдан қутилиш учун ватанни орзу қилиб ушбу сарзаминларга муҳожират қилдилар. Бу муҳожират Фаластин сарзаминини ишғол этиш ва Бани исроилликларнинг очиқ-ойдин ва давлат терроризмига асос солишлари билан тугади. Сабро ва Шатило ҳамда Қоно ва Дейр Ёсин жиноятлари, 22 кунлик ва 33 кунлик урушларнинг барчаси ушбу фитнагар қавмнинг содир этган кўп жиноятлари ҳисобланади.\nИсроил, Америка ва Англия кўп жиноятлар содир этишган ва бу жиноятларнинг сонини санаб бўлмайди. Ислом дунёсида вужудга келган кам ҳодисаларни мушоҳида этиш мумкинким, ушбу учта мамлакатлар ёвузликларининг нишонаси бўлмаса. Қандай яхшиким, Ҳазрат Имом Хумайний раҳматуллоҳи алайҳ 37 йил олдин дунё бўйлаб довюрак шахслар келиб рўза тутган ўз тиллари билан аллоҳ таолодан ушбу учта аҳриман ва ёвуз мамлакатлар ва шайтоннинг ҳаётий томири ва саратони бўлмиш Исроилнинг ўлимини сўрашлари ва инсониятни уларнинг қулларидан нажот бериш учун ҳар йили рамазон муборак ойининг охирги жума кунини Қудс куни деб номладилар.\nҚудс газетаси шундай ёзади, кескинликни бартараф этиш муштарак мафҳумлардан саналадиким, ижобий жиҳатга эга бўлиши орқали турли шахсларнинг дастлабки ва бошланғич иқболи билан юзмаюз бўлади.\nАммо ҳаётнинг ажойиб томони шундаким, минтақада кескинликларни бартараф этиш учун иддао қилувчилардан бири бу сионистик режим бўлиб қолган. Келишувга келиш бўйича музокаралар ўтказиш бунинг яққол намунасидир. Сионистик режим ўз ватани ва уй-жойини мудофаа этишни хоҳлайдиган халққа тинчлик ва дўстлик паёмини таклиф этади ва кескинликларни баратараф этиш ҳамда қуполлик ва душманликдан парҳиз қилишни сўрайди. Аммо сизнинг ватанингиз ва сизга қарши ҳужум қилган шахс баробарида тинчликни таклиф этиш ва музокара қилиш мумкинми? Золим ва огоҳ мустабид ишғолгар билан қарши кўрашишнинг ягона йўли бу кўрашиш ва қаршилик кўрсатишдир. Бундай саҳналарда, ҳар бир шарафга эга бўлган инсон мазлум шахсни ҳимоят этишдан қул тортмаслиги лозим. Агар ишғолгар душманликни баратараф этишга даъват этса, бу фақат қуролсизлантириш, ўз нафасини ростлаб олиши ва мазлумни ўртадан йўқ қилиб ташлаш учун қилинган ҳаракатдир.\nРисолат газетаси ўзининг таҳлилий мақоласида шундай ёзади, милодий 2011 йилнинг ўзгаришлари, яъни ушбу мамлакатларда халқ инқилоблари вужудга келиши сабабли мустабид араб тизимларнинг парчаланиши мазкур мамлакатларнинг таърихида энг юқори чуққиси бўлиши мумкин эди. Бундай бир шароитда Америка Осиёнинг ғарбидаги мамлакатларда икки муҳим ишни амалга ошириш учун халқ исломий уйғонишга мухолиф фронтнинг раҳбарлигини қулга олди. Биринчи қадам бу ўзлик ва қавмий кескинликлар томон халқ инқилобларининг йўлини ўзгартириш ва иккинчиси эса исломий уйғонишдан кейин Араб давлатларининг миқёсида мазҳабий ва қавмий мувозанатларни ўзгартириш ғарбликлар, айниқса америкаликларнинг кенг сиёсий бир исломнинг шаклланиши ва қудратли халқ давлатларни ташкил этиш жиҳатида тўсиқлик яратиш учун амалга оширган бошқа сиёсатларидир. Сиёсий ислом ҳақида турли қарашлар ва баҳс-мунозараларнинг заминасини яратган ушбу масала ИШИД террорчи гуруҳ, Жабҳатун-Нусра, Аҳроруш-Шом ва Ал-Қоида қолибида минтақада такфирий ва салафий терроризмнинг ривож-равнақ топиш заминасини вужудга келтирди.